Sumber Semula Jadi Negara Ialah Sebuah Sumpahan?

Menurut teori ekonomi Adam Smith, Bapa Ekonomi Barat, terdapat tiga faktor yang boleh menyebabkan pertumbuhan ekonomi, iaitu buruh, modal dan juga hasil semula jadi. Hasil semula jadi boleh dibahagikan kepada dua, iaitu hasil yang boleh diperbaharui dan juga hasil yang tidak boleh diperbaharui. Contoh hasil semula jadi yang tidak boleh diperbaharui ialah sumber galian seperti emas, petroleum, bauksit dan sebagainya manakala contoh hasil semula jadi yang boleh diperbaharui ialah sumber suria, sumber hutan, dan juga sumber pertanian. Menurut teori tersebut, lebih banyak hasil semula jadi di dalam sebuah negara, semakin rancak pertumbuhan ekonomi di negara tersebut.

Namun Prof Richard Auty (1993), seorang sarjana ekonomi barat menyatakan sebahagian negara yang kaya dengan hasil semula jadi tidak mampu untuk menggunakan hasil tersebut untuk merangsangkan pertumbuhan ekonomi negara mereka. Beliau juga berkata bahawa sebahagian negara yang mempunyai hasil semula jadi yang banyak mempunyai pertumbuhan ekonomi yang lebih perlahan berbanding negara sebaliknya. Beliau menamakan fenomena ini sebagai Resource Curse atau jika diterjemahkan ke dalam Bahasa Melayu, Sumpahan Hasil Mahsul.

International Monetary Fund atau lebih dikenali sebagai IMF telah mengenal pasti bahawasanya 51 negara boleh diklasifikasikan sebagai negara yang kaya dengan sumber semula jadi. Mereka mendapati bahawa sebahagian daripada negara tersebut bergantung dengan hasil semula jadi sekurang-kurangnya 20 peratus daripada hasil kerajaan. Dalam erti kata lain, negara-negara tersebut bergantung berat dengan hasil semula jadi. Hasil kajian mereka, 29 daripada 51 negara mempunyai ciri-ciri yang sama iaitu :

Pelbagai impak buruk hasil daripada  Sumpahan Hasil Mahsul, antaranya ialah ketidakstabilan hasil sesebuah negara. Ini kerana harga komoditi semula jadi kebanyakannya kurang stabil lebih-lebih lagi harga minyak mentah. Di bawah adalah graf bagi harga minyak mentah (WTI) pada tahun 1946 sampai kini.

Ketidakstabilan harga komoditi akan menyebabkan ketidakstabilan hasil fiskal kerajaan sebuah negara yang bergantung berat dengan hasil komoditi tersebut.

Persoalannya yang mungkin menarik minat pembaca adalah adakah Malaysia terpalit dengan Sumpahan Hasil Mahsul? Seperti kita tahu, Malaysia merupakan negara pengeluar minyak kedua terbesar di Asia Tenggara. Terdapat sebahagian perbezaan pandangan dalam hal ini. Menurut Gylfason (2001), Malaysia adalah salah satu negara yang telah berjaya memperoleh pertumbuhan ekonomi sebanyak 4 peratus atau lebih secara purata, jesteru menidakkan dakwaan bahawa Malaysia terkena sumpahan tersebut. Namun Rafiq & Salim (2014), berdasarkan kajian mereka, menyatakan bahawa ketidakstabilan harga minyak mempunyai kesan buruk terhadap pertumbuhan ekonomi Malaysia. Doraisami (2015), walaupun menyimpulkan Malaysia salah satu negara yang mampu mengelak dari terpalit dengan Sumpahan Hasil Mahsul, kebergantungan Malaysia terhadap minyak menyebabkan kerajaan Malaysia melabur hasil terdapat aktiviti yang tidak kurang menggalakkan pertumbuhan dan ini disokong oleh Abubakr, Hooi & Smyth (2016) di mana mereka menyatakan tiada hubungan yang signifikan di antara kebergantungan minyak dan pertumbuhan ekonomi Malaysia, namun kebergantungan tersebut telah menyebabkan pertumbuhan negatif terhadap pembangunan kewangan Malaysia.

Kerajaan Malaysia sudah lama mengambil langkah untuk mengurangkan kebergantungan terhadap hasil minyak. Bekas Perdana Menteri Malaysia, Datuk Seri Najib Razak, melalui Program Transformasi Ekonomi (ETP), telah mengurangkan kebergantungan hasil terhadap minyak ke 14 peratus pada tahun 2017 berbanding 41 peratus pada tahun 2009. Namun dalam ucapan beliau di program Invest Malaysia 2016, kerajaan Malaysia mengalami kerugian sebanyak RM450 juta  bagi setiap penurunan 1 sen USD bagi harga minyak. Seperti mana kita tahu, pada akhir tahun 2014, harga minyak telah jatuh mendadak dari 108 USD per barrel ke 30 USD per barrel, menyebabkan industri minyak negara terjejas teruk di mana banyak pekerja di dalam industri tersebut terpaksa diberhentikan.

Jesteru itu, penulis berpendapat bahawasanya Malaysia masih terdedah dengan Sumpahan Hasil Mahsul. Oleh itu, cadangan penulis kepada kerajaan Malaysia yang diketuai oleh Tun Dr. Mahathir Mohamad untuk mencari jalan untuk mempelbagaikan lagi sumber pendapatan kerajaan untuk mengurangkan risiko impak sumpahan tersebut.

Rujukan:

Auty, Richard, 1993, Sustaining Development in Mineral Economies: The Resource Curse Thesis (Oxford University Press, New York).

Doraisami, A. (2015). Has Malaysia really escaped the resources curse? A closer look at the political economy of oil revenue management and expenditures. Resources Policy, 45, 98–108. http://doi.org/10.1016/j.resourpol.2015.03.008

Ferderer, J. P. (1996). Oil price volatility and the macroeconomy. Journal of Macroeconomics, 18(1), 1–26. http://doi.org/10.1016/S0164-0704(96)80001-2

Gylfason, T. (2001). Natural Resources , Education , And Economic Development, 45, 847–859.

Rafiq, S., & Salim, R. (2014). Does oil price volatility matter for Asian emerging economies ? Economic Analysis and Policy, 44(4), 417–441. http://doi.org/10.1016/j.eap.2014.11.002

Venables, A. J. (2016). Using Natural Resources For Development: Why Has It Proven So Difficult?, 30(1), 161–184.


Tahi Lembu Ubat Covid Ajaib India?!

Dengan kes jangkitan Covid-19 semakin bertambah di sesetengah negara, bohonglah jika ada yang tidak mencari alternatif rawatan Covid-19. Bagi mereka yang terdesak, itu saja pilihan yang ada lebih-lebih lagi apabila rawatan konvensional tidak berhasil. Di India, sesetengah warganya sanggup menyapu air kencing atau tahi lembu pada badan kerana kononnya ia menjadikan mereka bebas daripada jangkitan!

Ketika ini, India berdepan 22.66 juta kes jangkitan di seluruh negara dengan 246,116 kes kema.ti.an dilaporkan. Bagaimanapun, ramai pakar kesihatan menyifatkan angka jangkitan dan kematian sebenarnya jauh lebih tinggi daripada angka rasmi yang dilaporkan. Berikutan kekurangan katil, tangki oksigen dan ubat-ubatan Covid-19, ramai warga India meninggal dunia kerana tidak mendapat rawatan sewajarnya.

Atas sebab itulah, bagi yang terdesak, mereka sanggup pergi ke pusat-pusat perlindungan lembu sekurang-kurangnya sekali seminggu untuk mendapatkan apa yang dipanggil ‘ubat ajaib’. Di Gujerat misalnya, ‘ubat ajaib’ ini selalunya disapu badan dengan harapan dapat meningkatkan sistem imunisasi badan atau membantu mereka pulih dari Covid-19.

Begitupun, dakwaan bahawa sisa buangan lembu sebagai ubat ajaib Covid-19 dikecam ramai pakar kesihatan. Bagi Dr Dnyaneshwar Dhobale Pati, amalan tersebut hanya menambah bahana dari mengundang faedah kepada pelakunya. Ini kerana ia meningkatkan peluang jangkitan penyakit kepada pelaku termasuk pneumonia dan mencetuskan alahan teruk.

Sementara seorang lagi pakar kesihatan, Dr Nandita Iyer pula melihat tahi dan air kencing lembu lebih sesuai digunakan sebagai baja tanaman daripada dijadikan sebagai ubat Covid-19. Bagi beliau, dakwaan sebegini yang menyukarkan usaha vaksinasi Covid-19 dijalankan secara meluas di seluruh negara.

Selain potensi risiko kepada kesihatan pelakunya, satu lagi isu ialah ia berpotensi menjadi kluster jangkitan baru. Ini memandangkan setiap kali perkara sebegini dilakukan, ia biasanya dibuat secara berkumpulan. Atas sebab itu, sesetengah pusat perlindungan lembu terpaksa mengehadkan bilangan pengunjung kerana bimbang menjadi pencetus kluster jangkitan Covid-19.

Tetapi mengapa perkara ini timbul? Ia boleh dilihat dengan melihat lembu dalam konteks agama Hindu. Bagi penganut Hindu, lembu bukan sekadar haiwan suci tetapi merupakan ibu kepada dewa-dewi agama berkenaan. Sejak berabad lamanya, tahi lembu turut digunakan sebagai pembu.n.uh kuman dalam rumah dan dalam upacara keagamaan.

Begitupun, perkara ini bukan perkara baru dan ia pernah menjadi bualan akhbar antarabangsa. Pada permulaan gelombang pertama Covid-19 di India pada tahun lepas, sekumpulan aktivis Akhil Bharat Hindu Mahasabha (Kesatuan Hindu Seluruh India) mengadakan majlis minum air kencing dan mandi tahi lembu di New Delhi.

Bagi penolong pengurus sebuah syarikat farmaseutikal Gautam Manilal Borisa, dia suka berkunjung ke Shree Swaminarayan Gurukul Vishwavidya Pratishthanam, sebuah sekolah yang diuruskan oleh sami-sami Hindu. Ia terletak di seberang jalan dari ibu pejabat India syarikat farmaseutikal Zydus Cadila. Ketika ini, Zydus Cadila turut sibuk membangunkan vaksin Covid-19 mereka.

Menurut Borisa, dia disahkan pulih dari Covid-19 selepas menyapu badannya dengan tahi lembu. Malah, dia mendakwa ada doktor dan pakar kesihatan turut berkunjung ke situ sebelum meneruskan kerja mereka sebagai petugas barisan hadapan.

Kebiasaannya, peserta akan menyapu badan dengan air kencing dan tahi lembu. Sementara menunggu campuran tersebut kering, peserta akan memeluk atau memberi penghormatan kepada lembu di kandang mereka dan mengamalkan yoga. Setelah itu, mereka akan dimandikan dengan susu atau susu mentega untuk membersihkan campuran najis daripada badan.

Obsesi tahi lembu bukan sekadar berlegar dalam kalangan orang awam India sahaja. Bahkan, ia turut menjadi obsesi Menteri Kesihatan India Harsh Vardhan. Vardhan mengundang kemarahan ramai pada 13 April lepas selepas menyoal seorang pegawai tentang kelewatannya meluluskan kesahihan produk lembu termasuk sisa buangan untuk membanteras Covid-19 di bawah program pembiayaan kementeriannya.

Selain itu, komuniti kesihatan menyuarakan ketidakpuasan hati terhadap kementerian yang terus menjaja produk yang tidak sahih sebagai ubat Covid-19. Salah satu produk yang dijaja Vardhan ialah Coronil yang turut mendapat pengiktirafan guru yoga terkenal Baba Ramdev. Bagi mereka, apa yang dilakukannya itu hanya meningkatkan kadar kes jangkitan dan melunturkan keyakinan terhadap vaksin.

RUJUKAN

Dave, A. (2021). Indian doctors warn against cow dung as COVID cure. Reuters.

Sharma, S. (2021). India’s top medical association warns over ‘health risks’ of using cow dung as Covid treatment. The Independent.

Sumber gambar hadapan: Amit Dave/Reuters


Kota Melaka – Kota Teragung Tamadun Melayu

Kota Melaka di Zaman Kesultanan Melayu Melaka adalah Kota yang sangat makmur, moden dan kaya raya. Diberitakan adanya Lebuh di Pasar Melaka, Lebuh ini adalah jalanraya utama Pasar Melaka.

Portugis dapat banyak maklumat dan hasil risikan daripada rumah-rumah persundalan yang terdapat di Bandar Melaka. Juga, terdapat taman-taman bunga yang menjadi pilihan orang-orang kenamaan serta pedagang yang kaya-raya untuk berlibur di waktu senggang.

Faktor Kemodenan Pasar Melaka termasuklah dari segi:

1) Keselamatan yang tersusun dan menyeluruh.

Di samping itu, urusan percukaian dan pentadbiran pelabuhan serta kedai-kedai pula diselia oleh Penghulu Bendahari Seri Nara Diraja. Di bawah Penghulu Bendahari inilah diwujudkan jawatan Syahbandar-syahbandar yang mengawal selia pelabuhan. Dalam Sejarah Melayu, jelas diterangkan orang-orang Temenggung bertindak merobohkan binaan kedai yang melebihi kawasan sepatutnya dan menutupi Lebuh. Walaubagaimanapun, banyakj peristiwa sorong-menyorong (rasuah) berlaku di zaman itu menyebabkan peniaga tidak berpuas hati dengan pembesar.

2) Pembentungan yang aseptik dan terjamin bersih.

Walaupun tiada jumpaan pembentungan yang dijumpai, tetapi admin yakin dan percaya bahawa system pembentungan yang sistematik telah wujud di Kota Melaka secara menyeluruh, sama ada system perparitan yang bersepadu bagi mengelakkan banjir, serta system tali air bagi mengairi tanaman. Pengurusan Sisa pula kebiasaannya menggunakan Tangki Septik jenis lubang dalam, yang masih dipraktikkan di zaman British dahulu. Namun, berkemungkinan ada hamba yang ditugaskan untuk menguruskan sisa pepejal ini dan ditempatkan dalam kolam najis yang bersistematik.

3) Sistem Pengairan yang bersistematik, terdapat kincir-kincir air dan sistem telaga di segenap bandar Melaka untuk bekalan air.

Dalam proses pemuliharaan dan pengindahan Sungai Melaka, sebuah kincir air dijumpai di tebing Sungai Melaka. Kincir air ini mempunyai pengaruh tamadun islam dan dipercayai dibina in-situ (secara local) kerana binaannya yang besar dan menggunakan system pengairan yang bersistematik. Daripada kincir air ini, air sungai akan dicedok secara automatic dan dimasukkan ke dalam saluran air berpusat, mungkin diperbuat daripada batu besi, buluh mahupun besi dan ditapis menggunakan sistem penapisan pasir (sand filter), sebelum diedarkan ke seluruh Bandar Melaka dengan tindakan graviti.

Selain itu, terdapat sistem telaga yang berfungsi menjadi pusat bekalan air di pinggir Bandar seperti yang masih wujud di Duyung (Perigi Hang Tuah) dan Perigi Raja (Bukit China).

4) Sistem lampu yang bersistematik, bukan sekadar jamung, tetapi ada pelita atau lampu gasolin klasik.

Dalam Sejarah Melayu juga dikatakan, jika berjalan malam dari Batu Pahat sampailah ke Jugra, tidak perlu membawa jamung kerana ada sistem pencahayaan yang sistematik.

5) Bangunan yang sistematik dan mewah.

6) Sistem percukaian dan kegiatan perdagangan entreport yang moden dan bertaraf dunia, siap dengan sewaan gudang, bilik kebal, bilik bawah tanah, Pajakan, bank (sistem kewangan) dan sebagainya, dengan pitih digunakan sebagai matawang secara menyeluruh.

Sayangnya, penjajah (baca British) mengebom dan memusnahkan kota2 peninggalan Melaka, seterusnya membangunkan Kota bercirikan British, serta mengekalkan bangunan-bangunan belanda yang lain. British juga giat menambak lautan di sepanjang Pantai Melaka dari Tahun 1930-an untuk apa?? Untuk menyembunyikan kesan-kesan Sejarah Keagungan suatu bangsa…

*Mungkin bawah Mahkota Parade tu masih ada beratus-ratus kapal yang karam.

Rujukan:

1) Blog Lokalgenius
2) J.V.Mills. Eredia‟s Description of Malacca, Meridional India, and Cathay; Translated from the Portugese with notes. MBRAS Reprint 1997
3) JMBRAS – Journal of Malayan Branch Royal Asiatic Society
4) Sejarah Melayu Versi Raja Bongsu dan Shellabear.


Pembunuhan Khalifah Uthman, Permulaan Perang Saudara Dalam Sejarah Islam.

Kota Madinah kembali dikepung oleh pasukan pemberontak dari Mesir, Kufah dan Basrah. Khalifah Uthman terkejut dengan pengepungan ini sehingga beliau meminta Ali bin Abu Thalib menjadi orang tengah untuk berunding dalam keadaan yang tidak diduga ini. Ali keluar dari kota Madinah dan menuju ke kem perkhemahan pasukan pemberontak. Ali bin Abu Thalib menyelidiki surat mengenai perintah membunuh ke atas Muhammad bin Abu Bakar yang dikatakan milik Khalifah Uthman. Setelah dipastikan, surat ini merupakan tulisan tangan Marwan bin al-Hakam yang merupakan penasihat Khalifah Uthman. Pasukan pemberontak yang berang dengan perintah di dalam surat tersebut telah menyatakan beberapa syarat rundingan dengan Ali bin Abu Thalib, iaitu:

1) Khalifah Uthman diwajibkan turun dari jawatan khalifah sekiranya tidak mahu dibunuh.

2) Menyerahkan Marwan bin al-Hakam kepada pasukan pemberontak.

Tetapi Khalifah Uthman menolak sekeras-kerasnya kedua syarat tersebut kerana ianya dapat mengakibatkan lagi pertumpahan darah yang lebih besar dalam barisan umat Islam.

Setelah pasukan pemberontak mendapat jawapan muktamad dari Khalifah Uthman maka mereka terus menyerbu masuk kota Madinah dan mengepung rumah Khalifah Uthman. Pasukan sukarelawan yang terdiri daripada pemuda ( anak dari para sahabat ) melakukan tindakan yang pantas dengan melindungi nyawa Khalifah Uthman.

Di antara anak para sahabat yang dicatatkan di dalam sejarah bertindak sebagai pengawal keselamatan Khalifah Uthman ialah:

1) Hassan bin Ali.

2) Hussin bin Ali.

3) al-Mughirah bin Aknas.

( Terdapat ramai lagi pemuda yang berkawal di luar rumah Khalifah Uthman tetapi tidak dinyatakan ).

Abdullah bin Saba, ketua utama kesemua pasukan pemberontak ini mendengar khabar berita bahawasanya pasukan tentera dari Syam pimpinan gabenor Muawiyah bin Abu Sufian dalam perjalanan menuju ke kota Madinah untuk memadamkan api pemberontakan. Dengan segera, beliau cuba menghasut setiap ketua pasukan pemberontak untuk terus menyelesaikan masalah ini sebelum ketibaan bala bantuan dari Syam.

Rumah Khalifah Uthman diserbu oleh pasukan pemberontak pimpinan al-Ghafiqi dan Muhammad bin Abu Bakar as-Siddiq. Akhirnya misi Abdullah bin Saba berjaya dilaksanakannya. Fitnah yang dibawanya telah membuatkan nyawa Khalifah Uthman melayang pada hari tersebut.

18 Zulhijjah 35 H.

Pada hari Jumaat menjelang waktu Maghrib, pasukan pemberontak al-Sabaiyyun yang dipimpin oleh Abdullah bin Saba telah berjaya menerobos masuk kediaman Khalifah Uthman bin Affan.

Setelah Khalifah Uthman dibunuh oleh Qutairah, Sudan bin Humran dan al-Ghafiqi maka mereka menggeledah rumah Khalifah Uthman dan membawa lari beberapa harta miliknya. Pasukan pemberontak juga berjaya merampas kunci pintu Baitulmal dan menjarah sehabis mungkin segala harta yang tersimpan di dalam sana. Dicatatkan, jenazah Khalifah Uthman diuruskan oleh Hakim bin Hizam beserta 12 orang sahabatnya sahaja memandangkan pada ketika itu kota Madinah masih dalam keadaan huru-hara serta para penduduk kota Madinah tidak berani untuk campur tangan dalam fitnah ini. Jenazah Khalifah Uthman dikebumikan pada malam itu juga setelah solat Maghrib. Tujuan mereka pada masa itu hanya ingin membunuh khalifah dan mencetuskan huru-hara di kalangan umat Islam. Setelah pasukan pemberontak menyelesaikan misi membunuh Khalifah Uthman, maka mereka telah menguasai kota Madinah selama beberapa hari. Keadaan di kota Madinah menjadi kacau bilau. Pasukan pemberontak yang tidak mahu sistem pemerintahan Islam di kota Madinah tergendala akibat
perbuatan mereka terus menemui beberapa orang sahabat yang masih hidup untuk melantik salah seorang daripada mereka menjadi khalifah menggantikan Khalifah Uthman, diantaranya:

1) Ali bin Abu Thalib.

2) Sa’id bin Zayd.

3) Zubair al-Awwam.

4) Sa’ad bin Abu Waqqas.

5) Talhah bin Ubaidillah.

Tetapi kesemua sahabat ini menolak permintaan para pemberontak untuk menduduki kerusi Amirul Mukminin, malahan para sahabat tanpa perasaan takut mengutuk keras perbuatan para pemberontak yang menumpahkan darah seorang khalifah di atas muka bumi Madinah. Keadaan ini berlanjutan selama lima hari lamanya. Umat Islam yang tidak terlibat dalam fitnah ini, terus menemui Ali bin Abu Thalib dan ingin membai’ahnya sebagai khalifah yang sah menggantikan Khalifah Uthman. Ali bin Abu Thalib menolak keras perlantikan ini dan beliau mengajukan satu permintaan kepada umat Islam pada waktu itu iaitu, mengadakan Majlis Syura untuk proses penggantian khalifah yang baharu.

24 Zulhijjah 35 H.

Pasukan pemberontak al-Sabaiyyun yang muak dengan suasana ini, terus melakukan suatu perbuatan yang keji. Mereka memanggil kesemua penduduk kota Madinah dan berkumpul di dalam masjid Nabawi secara paksa. Para pemberontak mengumumkan ‘amaran’ di atas mimbar masjid di hadapan para penduduk Madinah :

“Jikalau pada hari esok, umat Islam dari penduduk kota Madinah tidak mengumumkan atau melantik khalifah yang baharu, maka kami (puak pemberontak) akan melaksanakan misi kami yang seterusnya, iaitu dengan membunuh Ali bin Abu Thalib, Zubair al-Awwam dan Talhah bin Ubaidillah! “.

Para penduduk kota Madinah yang tidak mahu kejadian pembunuhan para sahabat berulang kembali di tangan para pemberontak bergegas menemui Ali bin Abu Thalib di kediamannya. Mereka memohon kepada Ali untuk menerima bai’ah menduduki jawatan khalifah yang keempat. Ali bin Abu Thalib terpaksa menerima pemohonan penduduk kota Madinah ini dengan berat hati.

25 Zulhijjah.

Ali bin Abu Thalib dibai’ah oleh penduduk kota Madinah. Beberapa sahabat besar yang pada mulanya mengambil sikap mengecualikan diri dalam peristiwa fitnah ini juga menyatakan kekhalifahan Ali bin Abu Thalib. Pasukan pemberontak al-Sabaiyyun juga tidak melepaskan peluang untuk membai’ah Ali sebagai khalifah keempat yang baharu dan secara langsung mereka juga menumpahkan taat setia kepada Khalifah Ali dengan menyertai barisan sebagai pengikut setianya. Dalam kes ini, kita boleh melihat kelicikan Abdullah bin Saba memerintahkan pasukan pemberontak untuk mengesahkan Ali sebagai khalifah kerana:

1) Dengan penyertaan pasukan pemberontak ke dalam barisan pengikut Khalifah Ali maka mereka mendapat perlindungan secara langsung darinya.

2) Menggunakan nama Khalifah Ali untuk memusnahkan kekuasaan Islam di Syam pimpinan Muawiyah bin Abu Sufian – Kerana pada masa ini, pasukan pemberontak sahaja yang memandang Muawiyah boleh menjadi lawan politik kepada Khalifah Ali.

Apabila pasukan pemberontak menyerapkan kekuatan mereka ke dalam barisan Khalifah Ali maka mereka juga ingin melepas tangan dalam peristiwa pembunuhan Khalifah Uthman bin Affan. Berita kewafatan Khalifah Uthman yang dibunuh oleh pasukan pemberontak dan perlantikan Ali sebagai khalifah yang baharu atas desakan pasukan pemberontak sampai ke pengetahuan Muawiyah bin Abu Sufian. Beliau tidak mengiktiraf kekhalifan Ali bin Abu Thalib pada masa itu kerana:

1) Muawiyah menuntut hukuman qisas daripada Khalifah Ali untuk menyerahkan kesemua anggota pasukan pemberontak yang terlibat dalam peristiwa pembunuhan Khalifah Uthman. Muawiyah memegang ijtihad untuk menuntut hukuman qisas ke atas para pembunuh Khalifah Uthman. Dianggarkan seramai 2,000 pasukan pemberontak yang berada di dalam barisan Khalifah Ali. Ijtihad ini juga disokong oleh beberapa sahabat besar lain seperti Zubair al-Awwam, Aishah bin Abu Bakar, Amru al-As dan Talhah bin Ubaidillah.

2) Khalifah Ali ingin memecat Muawiyah bin Abu Sufian dari jawatan gabenor Syam atas desakan permintaan pasukan pemberontak. Pemecatan ini membuatkan rakyat Syam juga tidak mengiktiraf kekhalifah Ali dan seterusnya mereka bersatu tenaga untuk mengekalkan kekuasaan Muawiyah sebagai gabenor Syam.

Berlawanan pula ijtihad Muawiyah dengan Khalifah Ali pada masa itu. Khalifah Ali memegang ijtihadnya untuk menangguhkan dahulu pelaksanaan hukuman qisas ke atas para pembunuh Khalifah Uthman memandangkan keadaan dan suasana saf umat Islam pada masa itu retak sepenuhnya. Ijtihad Khalifah Ali tidak dipersetujui oleh Zubair dan Talhah maka mereka mengambil langkah untuk keluar dari kota Madinah untuk menuju ke kota Mekah dengan alasan menunaikan umrah. Tetapi sebenarnya, Zubair dan Talhah menuju ke Mekah untuk bertemu dengan Aishah binti Abu Bakar, Abdullah bin Amir, Marwan bin al-Hakam dan Ya’la bin Umayyah.

Ijtihad yang dibawa oleh Aishah menyerupai Muawiyah bin Abu Sufian. Aishah mencadangkan mereka untuk bergerak ke kota Damsyik dan bergabung bersama pasukan Muawiyah. Tetapi cadangan Aishah ditolak oleh Abdullah bin Amir kerana beliau berpendapat mereka harus bergerak ke kota Basrah untuk mendapatkan sokongan penduduk di sana.

Aishah, Zubair, Talhah, Abdullah, Marwan bersama pasukan tenteranya bergerak menuju ke kota Basrah. Mereka pergi dengan hanya memegang satu panji sahaja.

Mereka mahukan Khalifah Ali membawa kesemua para pesalah yang memberontak membunuh Khalifah Uthman.

Khalifah Ali dengan segera mengambil langkah untuk menghalang dan memerangi pasukan Aishah binti Abu Bakar dahulu sebelum memerangi Muawiyah bin Abu Sufian.

Penghujung bulan Rabiulakhir 36 H.

Seramai 20,000 tentera dari kota Kufah, Mekah dan Madinah menyertai barisan pasukan Khalifah Ali bin Abu Thalib beserta 2,000 orang pemberontak pimpinan Abdullah bin Saba menuju ke kota Basrah untuk menghadapi pasukan Aishah binti Abu Bakar yang seramai 30,000 tentera.

Pertempuran saudara akibat fitnah Abdullah bin Saba akan bermula.

Bersambung….

Link ke artikel pertama:
“Abdullah Bin Saba : Akar Sebuah Fitnah”

Sumber rujukan:

1) Mari Kenali Muawiyah bin Abu Sufian, Sahrul Azmi Sidek, Mazni Irfan, 2011.

2) Ali bin Abi Talib: Mutiara Ilmu Islam, Abdul Latip Talib, PTS, 2010.

3) Uthman Affan: Pengumpul al-Quran, Abdul Latip Talib, PTS, 2010.


Tingkatan-Tingkatan Neraka Dalam Islam

Dalam hadis Rasulullah saw, dinyatakan bahawasanya neraka itu terdiri dari tujuh pintu yang membawa erti mempunyai tujuh tingkat. Melalui penulisan kali ini, akan mengenalkan kepada para pembaca bagaimana bentuk neraka mengikut kepercayaan umat Islam bersumberkan al-Quran.

Demikianlah pembahagian tingkatan neraka menurut para ahli tafsir dan ilmuwan agama, termasuk Syeikh Qurtubi dan Imam Ghazali r.a.

Pembahagian ini sesuai dengan firman Allah swt, iaitu:

“Sesungguhnya neraka Jahannam itu tempat seksaan mereka semuanya. Neraka itu mempunyai tujuh pintu. Tiap-tiap pintu itu ada bahagian yang ditentukan untuk orang-orang yang berdosa”.

( al-Hijr ayat 43 sehingga 44 ).

1. JAHANNAM.

Neraka paling atas.

“Katakanlah kepada orang kafir, ‘Nanti kamu dikalahkan oleh orang Islam dan dihimpunkan kamu ke dalam neraka Jahanam. Di sanalah tempat yang seburuk-buruknya”.

( Ali Imran ayat 12 )

Siapakah ciri-ciri penghuni neraka Jahanam?

a. Manusia yang derhaka dan yang suka melakukan kejahatan.

b. Manusia kafir.

c. Manusia yang suka menimbun dosa.

d. Manusia yang tidak mensyukuri nikmat Allah swt.

e. Manusia yang menentang ajaran para Rasul.

f. Manusia munafik.

2. LUZA.

Neraka kedua.

“Sebab itu Kami memperingatkan kepada kamu dengan neraka Luza (neraka yang menyala-nyala). Tiada yang masuk ke dalamnya selain orang-orang yang celaka. Iaitu orang-orang yang mendustakan agama dan berpaling daripadanya”.

( al-Lail ayat 14 sehingga 16 ).

Siapakah ciri-ciri penghuni neraka Luza?

Manusia yang mengumpulkan harta-benda lalu menyimpannya. Tiada sedetik di dalam hatinya untuk menyumbang ke jalan Allah swt.

3. HUTAMAH.

Neraka ketiga.

“Sebenarnya dia akam dilemparkan ke dalam neraka Hutamah. Tahukah engkau apakah Hutamah itu? Iaitu api neraka yang menyala-nyala. Yang membakar hati manusia. Api yang ditutupkan kepada mereka. Sedangkan mereka itu diikat pada tiang yang panjang”.

( al-Humazah ayat 4 sehingga 9 ).

Siapakah ciri-ciri penghuni neraka Hutamah?

a. Manusia yang pekerjaannya suka mengumpat, membawang dan mencaci maki orang lain.

b. Manusia yang mengumpulkan harta dan bersifat bakhil.

4. SAIR.

Neraka keempat.

“Bahawasanya orang-orang yang memakan harta anak yatim dengan aniaya, sesungguhnya mereka memakan api sepenuh perutnya. Dan nanti mereka akan dimasukkan ke dalam neraka Sair”.

( an-Nisa ayat 10 ).

Siapakah ciri-ciri penghuni neraka Sair:

a. Manusia yang mengingkari segala apa yang diturunkan Allah swt.

b. Manusia yang terpedaya dengan kehidupan dunia dan godaan syaitan.

c. Manusia yang tidak mematuhi perintah Allah swt.

d. Manusia yang tidak beriman kepada Allah dan RasulNya.

5. SAQAR.

Neraka kelima.

“Di dalam syurga mereka saling bertanya tentang perkara orang-orang yang berdosa. Apakah sebabnya kamu masuk ke dalam neraka Saqar? Mereka menjawab: Kerana kami dahulunya tidak mengerjakan solat, tidak mahu memberi makan terhadap orang-orang miskin, kami percaya kepada yang bukan-bukan. Kami mendustakan hari kiamat”.

( al-Mudtasir ayat 40 sehingga 46 ).

Ciri-ciri penghuni Saqar:

a. Manusia yang ingkar dalam urusannya kepada Allah swt.

b. Manusia yang pakar dalam membicarakan perkara-perkara yang bathil.

6. JAHIM.

Neraka keenam.

“Dan orang-orang yang kafir dan mendustakan ayat-ayat Kami, mereka itulah penghuni neraka Jahim”.

( al-Maidah ayat 86 ).

Ciri-ciri penghuni neraka Jahim:

a. Muslim yang berdosa

b. Manusia yang melakukan perbuatan yang dilarang Allah swt.

c. Manusia yang bermegah-megah dengan apa yang diperolehinya dan tidak mahu membelanjakan hartanya di jalan Allah swt.

d. Manusia yang derhaka pada Allah swt.

e. Manusia yang kafir dan mendustakan ayat-ayat Allah swt.

f. Manusia yang berusaha menentang ayat-ayat Allah swt dan para utusanNya.

7. HAWIYAH.

Kerak neraka, neraka yang paling bawah.

“Dan barangsiapa yang ringan timbangan (amal baiknya), maka dia akan dilemparkan ke dalam neraka Hawiyah. Tahukah kamu apakah neraka Hawiyah itu? Iaitu api yang sangat panas”.

( al-Qariah ayat 8 sehingga 11 ).

Jadinya, masih mempersoalkan kewujudan neraka milikNya? Sedangkan malaikat Malik penjaga pintu neraka sudah gerun dengan azabNya kerana melihat setiap hari, apalagi kita yang masih belum melihat dengan kepala mata sendiri bagaimana bentuk rupanya suasana sebuah neraka Allah swt tersebut. Nauzbillahi min zaalik.

Wallahu’alam.

Sumber rujukan: Fenomena Neraka oleh Kasmuri Selamat MA.


Cerita Tersirat Di Sebalik Mission Impossible

Figure 1: Sumber http://www.moviesinfocus.com/10-things-you-need-to-know-before-you-see-mission-impossible-rogue-nation/

Bila kita menonton siri televisyen lama atau siri filem Mission Impossible, banyak perkara kita boleh ingat. Bagi yang meminati siri televisyen, kita sentiasa menantikan ‘plot twist’ yang membantu IMF merosakkan rancangan penjahat pada minggu tersebut. Bagi siri filem pula yang dibintangi Tom Cruise, kita pasti takkan lupa aksi-aksi yang mendebarkan dalam filem tersebut dari bergayut di Burj Khalifa (Mission Impossible – Ghost Protocol) sampailah bergayut pada pesawat Airbus A400 (Mission Impossible – Rogue Nation). Tapi di sebalik semua ini, terdapat banyak tema dan persoalan di sebalik Mission Impossible.

Bukanlah sesuatu yang asing bagi mana-mana negara maju dan berpengaruh terutama kuasa-kuasa besar mempromosikan nilai-nilai dan propaganda mereka kepada orang di luar sana. Dan Amerika Syarikat tidak terkecuali melakukannya untuk menunjukkan prestij mereka sebagai kuasa besar dunia dan kononnya polis dunia dalam memerangi ancaman keganasan. Bukan sikit-sikit filem atau siri televisyen mereka menampilkan tema ini termasuklah Mission Impossible. Kebanyakan episod dalam siri televisyen sebenarnya diinspirasikan daripada operasi-operasi sebenar yang dijalankan Agensi Perisikan Pusat (CIA).

Contoh paling mudah, satu episod iaitu The Brothers dari siri televisyen tersebut mengambil inspirasi daripada Operasi Ajax. Operasi Ajax ialah satu operasi rahsia yang dirancang CIA dan Perkhidmatan Perisikan Rahsia (SIS/MI6) yang diketuai cucu Theodore Roosevelt, Kermit Roosevelt Jr untuk menggulingkan Perdana Menteri Iran pada ketika itu, Mohammad Mossadegh antara 15-19 Ogos 1953. Motif operasi ialah bagi negara blok Barat mendapatkan semula tempat mereka dalam industri minyak Iran dan mengukuhkan kuasa Shah Iran, Mohammad Reza Pahlavi. Namun operasi ini hampir berakhir dengan kegagalan berikutan tindakan Mossadegh yang mencium plot rampasan kuasa ke atasnya dan mengarahkan semua individu terlibat dalam plot tersebut termasuk individu yang bakal menggantikan beliau dalam kerajaan baru, Jeneral Fazlollah Zahedi ditahan. Shah Iran sendiri terpaksa melarikan diri ke Rome, Itali atas alasan ‘mahu bercuti seketika’. Namun, Zahedi yang mendapat sokongan tentera menggerakkan tentera dan rakyat yang anti-komunis, di samping bantuan halus daripada CIA berjaya menggulingkan Mossadegh. Dan apabila Shah Iran mendapat tahu kejayaan operasi tersebut, baginda bertitah, “Aku tahu mereka menyayangi aku.” Selepas kerajaan baru pimpinan Zahedi dibentuk, baginda pulang ke Iran diiringi Pengarah CIA, Allen Dulles.

Dan ini menjadi inspirasi episod Mission Impossible ini berdasarkan taklimat seorang pegawai tidak dikenali kepada Jim Phelps:

“Good morning, Mr. Phelps. The man you’re looking at is King Selim III of Qamadan, a good friend of the West. Unknown to the world, the king has been imprisoned somewhere for over six months by his younger brother, Prince Samandal. With the king in his power, Samandal now controls the huge oil royalties which are Qamadan’s main source of revenue… Your mission, Jim, should you decide to accept it, is to rescue King Selim and restore him to his throne.”

(Babak pembukaan episod The Brothers, Mission Impossible, 14 Disember 1969)

Dalam siri filem Mission Impossible, pengkhianatan bukanlah sesuatu yang baru dihadapi protagonis Ethan Hunt (Tom Cruise). Dalam setiap filem, elemen ini tidak akan terlepas sebagai asas kepada plot penceritaan atau menambah elemen pada watak filem tersebut. Senarai pengkhianatan dalam siri ini:

a) Mission Impossible (1996) – Hunt dikhianati mentornya sendiri, Jim Phelps (Jon Voight) dan isterinya, Claire (Emmanuele Beart) dan dijadikan kambing hitam untuk pembunuhan rakan sepasukan IMF. Phelps mengkhianati IMF kerana bosan dengan cara hidupnya dan melihat peluang menjual maklumat perisikan sebagai dana persaraannya.

b) Mission Impossible 2 (2000) – Sean Ambrose (Dougray Scott), seorang lagi ejen IMF mengkhianati organisasi tersebut dengan menggunakan identiti Hunt untuk membawa masuk saintis Vladimir Nekhorvich (Rade Sherbedgia) bagi mendapatkan akses kepada senjata biologi, Chimera dan penawarnya, Bellerophon. Ambrose turut mempunyai motif sama seperti Phelps iaitu menggunakan Chimera sebagai peluang menjadi kaya dalam sekelip mata menerusi pengambilalihan saham syarikat yang menghasilkan virus tersebut, Biocyte.

c) Mission Impossible III (2006) – Hunt dikhianati oleh rakan baiknya dalam IMF, Pengarah Operasi IMF, John Musgrave (Billy Crudup). Musgrave bekerjasama dengan pengedar senjata yang juga sasaran utama agensi tersebut, Owen Davian (Philip Seymour Hoffman) dengan mendedahkan identiti Lindsay Farris (Keri Russell) sebagai ejen yang menyamar dan membantu Davian melarikan diri semasa dibawa ke penjara. Musgrave turut membantu pengedar senjata tersebut menculik isteri Hunt, Julia Meade (Michelle Monaghan). Motif Musgrave dalam filem ini lebih kepada ideologi iaitu mengembalikan semula hegemoni Amerika Syarikat dalam melawan keganasan dan mengubah mana-mana kerajaan/rejim yang tidak sehaluan dengan pentadbiran Uncle Sam.

d) Mission Impossible – Ghost Protocol (2011) – Penasihat nuklear Rusia merangkap suspek utama IMF, Kurt Hendricks (Michael Nyqvist) mengkhianati Rusia dengan meletupkan Kremlin dan menjadikan pasukan IMF pimpinan Hunt sebagai kambing hitam dalam insiden tersebut. Hendricks mencuri beg taktikal nuklear, kod pelancaran peluru berpandu dan akses kepada satelit taktikal Rusia untuk melancarkan peluru berpandu nuklear ke atas Amerika Syarikat. Motif Hendricks ialah mahu melihat perang nuklear sebagai satu cara memaksa evolusi manusia ke satu tahap yang lebih tinggi dan melihatnya sebahagian daripada orde alam.

e) Mission Impossible – Rogue Nation (2015) – Solomon Lane (Sean Harris), seorang bekas perisik MI6 mengambil alih projek Syndicate yang diinspirasikan oleh bekas ketuanya, Atlee dan menjadikan organisasi tersebut versi gelap IMF. Lane mengkhianati negaranya sendiri kerana merasakan terlalu banyak darah orang yang tidak berdosa ditumpahkan demi menjayakan agenda negara-negara masing. Dengan Syndicate, inilah peluangnya untuk menjatuhkan negara-negara demokratik dan membentuk orde dunia baru.

Pengkhianatan bukanlah satu perkara asing dalam dunia perisikan dan motif bagi mereka yang melakukannya juga berbeza-beza. Ada melakukannya atas sebab wang atau ideologi tetapi ada juga yang melakukannya kerana dipaksa. Dalam artikel saya terdahulu, anda pasti mengenali Maurice Dejean yang dipaksa menjadi aset Soviet Union untuk mengelak hubungan sulitnya dengan seorang pelakon wanita Rusia didedahkan kepada umum. Begitu juga dengan kisah bekas Setiausaha Politik Tun Dr Mahathir Mohamad, Siddiq Ghouse yang ditahan polis kerana disyaki menjadi aset Soviet Union. Menurut salah seorang kenalan Siddiq, Tan Sri Megat Junid Megat Ayub, motif Siddiq lebih kepada kebendaan berbanding ideologi.

Dalam filem Mission Impossible – Rogue Nation, kita diperkenalkan kepada Syndicate. Berbeza dengan National Crime Syndicate yang lebih memfokuskan kepada aktiviti jenayah domestik dan didominasi oleh kumpulan-kumpulan kongsi gelap dalam siri televisyen, Syndicate pada asalnya ditubuhkan untuk menjadi alat perisikan Britain dalam memerangi keganasan. Tetapi selepas diambil alih oleh Lane, organisasi tersebut fokus kepada aktiviti keganasan sehingga menarik perhatian IMF pada akhir babak Mission Impossible – Ghost Protocol dan Rogue Nation. Dan memandangkan Syndicate dianggotai oleh perisik dan mempunyai modus operandi seperti mana-mana agensi perisikan lain, mereka turut menggunakan pendekatan sama seperti IMF. Tidak hairanlah apabila Hunt memperkenalkan kewujudan organisasi tersebut kepada Benji Dunn (Simon Pegg), Dunn menganggapnya versi gelap IMF. Tanpa disedari, kisah Syndicate ini mirip kepada pembentukan beberapa kumpulan yang dibiayai pihak perisikan asing seperti yang direkodkan dalam sejarah.

Pada tahun 1970-an dan 1980-an, CIA membiayai kumpulan mujahidin yang berjuang melawan pendudukan Rusia di Afghanistan menerusi Operasi Cyclone. CIA memilih membiayai kumpulan tersebut berbanding kumpulan lain yang melawan tentera Soviet ketika itu kerana kumpulan ini mendapat sokongan Presiden Pakistan ketika itu, Zia-ul-Haq. Berdasarkan rekod, operasi tersebut merupakan operasi paling lama dan paling lama yang pernah dijalankan agensi tersebut. Pembiayaan operasi pada mulanya hanyalah mencecah kos $20-$30 juta dolar pada tahun 1980. Namun kos tersebut meningkat kepada $630 juta pada tahun 1987. Walaupun Rusia sudah keluar dari Afghanistan, CIA terus membiayai kumpulan tersebut apabila perang saudara di Afghanistan tercetus pada 1989 antara kelompok mujahidin dengan kumpulan pimpinan yang dipimpin Mohammad Najibullah. Sesetengah pejuang yang dipimpin Osama bin Laden kemudian berpecah dan membentuk kumpulan yang jadi mimpi ngeri Amerika untuk dekad seterusnya, Al-Qaeda.

Pada tahun 1950-an dan 1960-an, selepas Fidel Castro berjaya merampas kuasa di Cuba, Presiden Dwight D. Eisenhower yang bimbang dengan hala tuju kerajaan pimpinannya, mula merancang untuk menjatuhkan individu paling berkuasa di Cuba ketika itu. Eisenhower menyalurkan dana $13.1 juta dolar kepada CIA untuk merancang operasi tersebut. Pelan rampasan kuasa tersebut hanya akan ditentukan oleh pengganti Eisenhower, John F. Kennedy sama ada diteruskan atau sebaliknya. Sementara Kennedy mempertimbangkan pro dan kontra operasi tersebut, CIA mula melatih, memberi senjata api dan memberi dana kepada kumpulan militan anti-Castro termasuk berlatih di Miami, Louisiana, Panama dan Guatemala. Kennedy akhirnya membenarkan operasi pada 4 April 1961. Dan seperti semua sedia maklum, serangan yang dilancarkan militan anti-Castro di Bay of Pigs berakhir dengan kegagalan berikutan keengganan Kennedy menyokong militan dengan serangan udara dan serangan dari laut. Walaupun ada sesetengah mereka meneruskan perjuangan melawan Castro, sebahagian lagi yang menyimpan rasa tidak puas hati terhadap Kennedy dan berharap JFK dibunuh seperti yang diceritakan seorang bekas pegawai perisikan kepada Bob Baer dalam satu episod dokumentari penyiasatan, Tracking Oswald.

SUMBER:


Rancangan Marshall: Membina Eropah Yang Hancur Lebur Selepas WWII

Eropah telah berubah daripada pemacu kemajuan tamadun manusia kepada ‘rumah sembelihan’ manusia akibat dua p3rang dunia yang berlangsung di Eropah; P3rang Dunia Pertama (1914-1918) dan P3rang Dunia Kedua (1939-1945). Dek kerana dua p3rang dunia ini, Eropah tak ubah seperti padang jarak padang tekukur.

Banyak bandar yang sedang membangun dalam sektor industri dan pusat budaya di UK, Perancis, Jerman, Itali mahupun Belgium musnah akibat p3rang. Bukan itu sahaja, infrastruktur pengangkutan seperti jalan raya, laluan keretapi, jambatan dan pelabuhan menerima kerosakan teruk akibat ser4ngan udara.

Setelah bertahun-tahun menghadapi kekurangan bekalan makanan, pengangguran dan masalah berkaitan dengan p3rang dan pemulihan, Eropah makin terdedah dengan masalah lain yang menanti nanti. Malah, situasi kejatuhan ekonomi sememangnya mencipta pesimisme berkenaan masa depan Eropah yang memecahkan kelas masyarakat dan ketidakstabilan politik di rantau itu.

Kerisauan ini disuarakan melalui cadangan Rancangan Marshall dalam ucapan Setiausaha Negeri US George Marshall di Universiti Harvard pada 5 Jun 1947. Ia adalah respon kepada keadaan politik, ekonomi dan sosial yang kritikal di Eropah ketika itu. Beliau hanya mencadangkan Amerika Syarikat bersedia untuk merangka sebuah program dan menyediakan bantuan “sejauh mana ia praktikal bagi kita untuk berbuat demikian” (so far as it may be practical for us to do so).

Marshall menyatakan bantuan ini mesti menjadi usaha bersama; “dimulakan” dan dipersetujui oleh negara-negara Eropah lain.

Kebanyakan negara-negara Eropah memberikan maklum balas yang baik pada cadangan awal Marshall. Sebanyak 16 buah negara Eropah Barat menghadiri persidangan di Paris untuk menubuhkan Jawatankuasa Kerjasama Ekonomi Eropah [Committee of European Economic Cooperation (CEEC)] pada 12 Julai 1947.

Masalahnya sekarang, US tak puas hati dengan arah tuju perancangan ni. Setiap negara mencipta “senarai borong” berbanding rancangan untuk keseluruhan Eropah amnya. Tak cukup dengan itu, Perancis pulak berpandangan Jerman Barat (pada masa itu dikuasai oleh US, UK dan Perancis) perlu ber-ekonomi lemah dan tak sepatutnya menerima Rancangan Marshall.

Marshall tak bersetuju langsung dengan pandangan tu. Marshall bertegas, rancangan ni mesti mewujudkan ekonomi mandiri, taraf hidup yang munasabah dan menghapuskan halangan perdagangan bagi seluruh Eropah Barat. Penyertaan Jerman Barat dalam rancangan ni mesti dibuat kalau Eropah Barat betul-betul mahu membangunkan ekonominya semula.

Akhirnya, laporan akhir dikeluarkan dan dihantar ke US pada September 1947 selepas tekanan dibuat oleh Marshall. Laporan akhir ni menggesa program empat tahun untuk menggalakkan pengeluaran, mewujudkan kestabilan kewangan dalaman, membangunkan kerjasama ekonomi negara anggota dan menyelesaikan masalah defisit yang wujud dengan zon dolar Amerika.

Jemputan untuk pembangunanan semula bawah Rancangan Marshall sudah diperluaskan kepada Kesatuan Soviet dan negara-negara satelitnya di Eropah Timur. Namun, mereka menolak untuk menyertai usaha tu kerana risau campurtangan US dalam hal ehwal negara mereka.

Pentadbiran Truman ketika itu membentangkan banyak hujah kepada Kongres dan awam untuk mendanai Rancangan Marshall; menghalang kegawatan ekonomi di US dengan menjadikan Eropah pasaran kepada barangan US dan juga bantuan kemanusiaan kepada Eropah pasca p3rang. Tapi, hujah terbaik untuk menjustifikasi Rancangan Marshall semestinya membendung penyebaran komunisme.

Pada kemuncak perdebatan pasal Rancangan Marshall, kerajaan Czechoslovakia telah digulingkan oleh komunis pada Februari 1948. Presiden Harry Truman menggunakan kesempatan untuk berucap di Kongres, “Ada saat dalam sejarah dunia, di mana lebih bijak untuk bertindak berbanding ragu-ragu” (There are times in world history, when it is wiser to act than to hesitate).

Kongres bertindak pantas untuk membenarkan bantuan kecemasan ke Perancis, Itali dan Greece (kerana parti komunis aktif kat sana ketika itu). Penggubal undang-undang terus meluluskan Akta Kerjasama Ekonomi 1948, yang mendanai Rancangan Marshall dengan jumlah dana yang kurang sedikit berbanding permintaan asal Presiden Truman. Pada empat tahun seterusnya, US dah menyumbang lebih $13 bilion kepada 16 buah negara Eropah Barat, termasuklah Jerman Barat. (Nilainya pada hari ini melebihi $100 bilion!)

Ketika Rancangan Marshall tamat pada 1951, pengeluaran industri di Eropah Barat sudah meningkat 40 peratus berbanding pada era pasca perang. Eksport dan perdagangan sudah naik mendadak jika dibandingkan ketika sebelum perang. Rakyat sudah kembali bekerja dan taraf hidup pun naik.

Dalam aspek politik, parti komunis sudah kehilangan pengaruh lepas Rancangan Marshall dilaksanakan. Takde lagi negara yang terikut jatuh ke komunisme selepas Czechoslovakia. Lagipun, kebangkitan ekonomi Jerman Barat sebenarnya membantu negara-negara jirannya berbanding mengancamnya ke kancah pep3rangan seperti dahulu.

Biarpun Rancangan Marshall kembali memulihkan wajah Eropah pasca p3rang, ia masih gagal menghapuskan kesemua masalah Eropah. Inflasi masih menjadi masalah di sesetengah negara. Halangan perdagangan masih wujud di Eropah ketika itu, walaupun cadangan Rancangan Marshall sebenarnya untuk mewujudkan pasaran tunggal di Eropah.

Atas jasa pembangunan semula Eropah Barat selepas p3rang dunia, George Marshall dianugerahkan Anugerah Keamanan Nobel 1953. US sudah pun ‘melabur’ pada masa depan Eropah baharu dengan memutuskan kitaran p3rang yang asyik berlaku di Eropah.

US menonjolkan diri sebagai pemimpin dunia bebas (free world) selepas keluar daripada ‘traditional isolationism’. Eropah terhutang budi dengan jasa George Marshall, sampai Winston Churcill berpandangan Rancangan Marshall tu ‘tahap tertinggi sebuah diplomasi’ (the highest level of a statesmanship).

RUJUKAN:


Doa Orang Melayu Zaman Hindu Buddha

Doa-doa seharian ni dipakai di luar upacara keagamaan di Candi/Pura samada melibatkan Pendeta atau pun tidak.Doa-doa seharian ini merupakan amalan Dharmma yang menunjukkan ketaatan dan tawakal orang Melayu pada Yang Maha Esa walaupun di luar kegiatan sembahyang.

Berdasarkan doa-doa ini, dapat dilihat bahawa kepercayaan orang Melayu masih berasaskan amalan monotheisme, dan juga ajaran Hindu-Buddha di Alam Melayu sudah meresapi dan dicampuri dengan kepercayaan masyarakat setempat dan berbeza sekali dengan kepercayaan agama dan mazhab Hindu di India sana.

AMARAN : Doa-doa dalam artikel ini hanyalah sebagai pengetahuan am dan maklumat sahaja.Tolong jangan mengamalkannya kerana ianya boleh jatuh hukum syirik

1. Doa Menjelang Tidur :

Om asato ma sat gamaya,
Tamaso ma jyotir gamaya,
Mrityor ma amritam gamaya,

(Tuhan tuntunlah hamba dari jalan yang menuju jalan yang benar, dari jalan yang ke jalan terang, hindarkan hamba dari kematian menuju kehidupan abadi)

2. Doa Bangun Pagi :

Om, Jagraca prabhata kalasca nama swaha.
Om, Utedanim bhagawantah syamota
Prapitwa uta mandhye ahnam
Utodita maghawanta syuryasya wayam
Dewanam sumantau syama.

(Ya Tuhan hamba memujaMu kerana hamba telah bangun pagi dalam keadaan selamat. Tuhan Yang Maha Pemurah, jadikanlah hamba orang yang selalu bernasib baik pada hari ini, menjelang tengah hari dan seterusnya. Semoga para Dewa melindungi diri hamba.)

3. Doa Membersihkan/Mencuci Muka :

Om Cam camani ya namah swaha.
Om waktra parisudaha ya namah swaha.

(Ya Tuhan, hamba memujaMu, semoga muka hamba menjadi bersih)

4. Doa Menggosok Gigi :

Om rahphat astra ya namah.
Om Sri Yogini Bhatari ya namah.

(Ya Tuhan sujud hamba kepada Dewi Sri, Bhatari Yogini, semoga bersihlah gigi hamba)

5. Doa Berkumur :

Om Ang waktra parisudha ya namah swaha.

(Ya Tuhan, semoga bersihlah mulut hamba)

6. Doa Membersihkan Kaki :

Om Am khan kasodhaya iswara ya namah swaha.

(Ya Tuhan, semoga bersihlah kaki hamba)

7. Doa Mandi :

Om Gangga amerta sarira sudhamam sawaha.
Om Sarira parisudhamam swaha.

(Ya Tuhan, engkau adalah sumber kehidupan abadi nan suci, semoga badan hamba bersih dan suci)

Boleh juga dengan matra atau doa ini :

Om gangga ca yamune caiwa
Godawari saraswati
Narmade sindhu kaweri
Jale’smin sannidhim kuru

(Ya Tuhan, ijinkanlah hamba memanggil sungai suci Gangga, Yamuna, Godawari, Saraswati, Narmada, Sindhu dan Kaweri, semoga menganugerahkan kesucian kepada hamba)

8. Doa Pada Waktu Memakai/Menyarung Pakaian :

Om tham Mahadewaya namah swaha,
Om busanam sarirabhyo parisudhaman swaha.

(Tuhan dalam perwujudanMu sebagai Tat Purusha, maka dewa yang Maha Agung, hamba sujud kepadaMu dalam menggunakan pakaian ini. Semoga pakaian hamba menjadi bersih dan suci.)
selesai berpakaian hendaknya melakukan Persembahyangan Trisandya.

9. Doa Panganjali :

Diucapkan saat berjumpa dengan seseorang atau memulai suatu pembicaraan dalam sebuah pertemuan. Tangan dicakupkan seperti menyembah di angkat sejajar dada.

Om Swastyastu

(Semoga selalu dalam keadaan selamat di lindungan Tuhan.)

10. Doa Menghadapi Makanan :

Om hiranyagarbha somawartatagre
Bhutasya jatah patireka asit
Sadha dhara pritiwim dyam utenam
Kasmai hawisa widhema

Om purnam madah purna midam
Purnat purnam udasyate
Purnasya purnam adaya
Purnam ewa wasisyate

(Ya Tuhan Yang Maha Pengasih. Engkau asal alam semesta dan satu-satunya kekuatan awal. Engkau yang memelihara semua mahluk, seluruh bumi dan langit. Hamba memuja Engkau. Ya Tuhan Yang Maha Sempurna dan membuat alam sempurna. Alam ini akan lenyap dalam kesempurnaanMu. Engkau maha kekal. Hamba mendapat makanan yang cukup berkat anugerahMu. Hamba mengucapkan terima kasih.)

Doa di atas baik untuk makan bersama, misalnya, pesta atau istirehat makan dalam suatu pertemuan.

Jika sendirian boleh mengucapkan doa pendek ini yang diambil dari kitab Yayurweda :

Om annapate annasya
No dehyanmiwasya susminah
Pra-pra dataram taris urjan
No dhehi dwipade catuspade

(Ya Tuhan, engkau penguasa makanan, anugrahkanlah makanan ini, semoga memberi kekuatan dan menjauhkan dari penyakit. Bimbinglah hamba anugrahkan kekuatan kepada semua mahkluk.)

11. Doa Mulai Mengunyah Makanan :

Om anugraha amrtadi sanjiwani ya namah swaha.

(Ya Tuhan, semoga makanan ini menjadi penghidup hamba zahir dan batin yang suci.)

12. Doakan Kesejahteraan :

Doa memberi kesejahteraan orang lain dan meminta dosa-dosanya diampounkan didalam mantera Tri Sandya

Om ksamasvamam mahadeva
sarvaprani hitankara
mammoca sarva papebhyah
palaya sva sada siva

Om ksntavyah kayiko dosah
ksantavyo vaciko mama
ksantavyo manaso dosah
tat pramadat ksamasva mam

Om, ampunilah hamba Sang Hyang Widhi,
yang memberikan
keselamatan kepada semua mahluk,
bebaskanlah hamba dari segala dosa,
lindungilah oh Sang Hyang Widhi

Om, Ampunilah dosa anggota badan hamba,
ampunilah dosa kata – kata hamba,
ampunilah dosa pikiran hamba,
ampunilah hamba dari kesalahan hamba

Sumber : Sir Richard Olaf Winstedt ”The Malays – A Cultural History.”


Sturmabteilung: Tentera Peribadi Hitler

Selepas tamat Per*ng Dunia Pertama, kerajaan Jerman telah dipaksa untuk membayar kepada kerajaan Perancis sejumlah wang yang besar tetapi mereka enggan membayarnya.

Akibatnya nilai matawang Jerman telah menyusut dengan teruknya dan negara telah dilanda inflasi. Namun, rakyatnya tetap menyokong kerajaannya dan memuji ketegasan Jerman menentang Perancis.

Malangnya pada September 1923, kerajaan Jerman terpaksa akur dengan kehendak Perancis dan mula membayar balik hutang mereka. Ini telah membangkitkan kemarahan orang ramai terutamanya puak pelampau di wilayah Bavaria.

Parti NAZl dan kumpulan politik yang lain mengambil kesempatan diatas ketegangan yang sedang berlaku. HitIer yang semakin terdesak untuk memegang pucuk pimpinan parti sedar bahawa beliau perlu mengambil tindakan segera.

Ketika itu, parti NAZl yang mempunyai 55,000 ahli, merupakan parti politik yang terbesar di Jerman dan mempunyai sistem dan struktur organisasi yang paling terbaik berbanding dengan parti-parti lain.

Perjanjian Versailles, yang mengakhiri Per*ng Dunia Pertama, menjadi ‘sijil m*ti’ terhadap kekuatan dan prestij Jerman. Seperti orang Jerman yang lain pada masa itu, HitIer (yang masih memegang kewarganegaraan Austria pada masa itu) percaya bahawa perjanjian itu adalah satu pengkhianatan, negara itu telah “ditikam dari belakang” oleh pemerintahnya sendiri, lebih-lebih lagi sebelum itu Tentera Jerman dianggap popular dan tidak pernah dikalahkan di lapangan.

Warga Jerman menganggap negara mereka telah dikhianati oleh pemimpin sivil dan golongan Marxist, yang kemudiannya digelar sebagai “Penjenayah November”.

HitIer terus kekal di dalam pasukan tentera di Munich, setelah Per*ng Dunia Pertama. Dia mengambil bahagian dalam pelbagai kursus “pemikiran nasional”. Kursus-kursus ini telah diatur oleh Jabatan Pendidikan dan Propaganda Tentera Bavaria, di bawah Kapten Karl Mayr, di mana HitIer dilatih menjadi ejen.

Kapten Mayr memerintahkan HitIer, yang ketika itu Gefreiter tentera (bukan setara dengan lans koperal tetapi kelas khas swasta) dan pemegang Iron Cross, First Class, untuk menyusup masuk ke dalam parti kecil Deutsche Arbeiterpartei (DAP atau Parti Pekerja Jerman).

HitIer menyertai parti DAP pada 12 September 1919. Dia menyedari bahawa dia memiliki banyak persefahaman dengan prinsip-prinsip dasar DAP, dan dia berjaya mendaki kedudukan tertinggi parti dalam suasana politik huru-hara selepas per*ng di Munich.

HitIer mengambil alih dominasi kepimpinan sebuah gagasan politik yang mengumpulkan sejumlah “persatuan patriotik” (revanchis) Bavaria, yang digelar sebagai Kampfbund. Gagasan politik ini disertai beberapa parti-parti politik sosialis dan nasionalis Bavaria, ia turut mer*ngkumi sekitar 15,000 anggota Sturmabteilung (SA), sebagai kumpulan sayap paramiliter NSDAP.

APA ITU STURMABTEILUNG?

Sturmabteilung, yang bermaksud ‘Batalion Penyerbu’ (Storm Battalion atau akronimnya SA) – juga dikenali sebagai Brownshirts atau Storm Troopers, adalah kumpulan paramiliter yang ganas yang merupakan salah satu sayap bersenjata Parti NAZl ketika zaman pra-Per*ng Dunia Kedua di Jerman.

SA memainkan peranan dalam kebangkitan NAZl dan mula dikurangkan operasinya semasa Per*ng Dunia Kedua. Mereka sangat terkenal kerana kaedah operasi mereka yang melangkaui undang-undang dan penindasan yang mereka lakukan terhadap golongan kiri dan penduduk Yahudi Jerman.

Itulah keistimewaan yang dimiliki oleh SA, mereka bebas tidak terikat dengan pasukan tentera biasa, namun dek kerana sentimen anti-kapitalis yang dipegang ketuanya, Ernst Röhm, SA akhirnya dibubarkan atas arahan HitIer sendiri.

KEMUNCULAN STURMABTEILUNG

Adolf HitIer membentuk gerakan SA di Munich pada tahun 1921, dia menyerap ramai anggota dari saki baki bekas anggota tentera pasukan anti-kiri dan anti-demokratik yang gagah demi menaikkan moral dan semangat kepada para pemuda Parti NAZl.

Mereka dikenali melalui penampilan imej mereka yang sinonim dengan pakaian seragam yang berwarna coklat, hampir mirip dengan ‘Blackshirts’  sebagai simbol fasis dibawah perintah Benitto Mussolini.

Unit SA ini berfungsi sebagai pasukan ‘kawalan’ keselamatan di mana-mana majlis, perhimpunan dan perjumpaan pemimpin bersama ahli NAZl, mereka beroperasi dengan ancaman dan kekerasan secara ter*ng-ter*ngan untuk mendapatkan sokongan pemimpin lain dan mengatasi musuh politik HitIer.

Ernst Röhm dijadikan pemimpin tertinggi pasukan SA setelah mengambil bahagian dalam cubaan kudeta Beer Hall Putsch pada tahun 1923 (juga dikenali sebagai Munich Putsch).

Ia merupakan sebuah cubaan rampasan kuasa yang gagal dalam pemberontakan golongan nasionalis-sosialis terhadap pemerintah Republik Weimar dimana HitIer mengetuai kira-kira 600 anggota Blackshirts dalam pertemuan antara Perdana Menteri Bavaria dan 3,000 warga tempatan.

Röhm pernah mengangkat senjata dan bertemp*r dalam Per*ng Dunia Pertama, hinggalah beliau berjaya menjadi kapten, dan kemudian menyertai Divisyen Freikorps, sebuah kumpulan nasionalis sayap kanan yang aktif semenjak tahun-tahun awal Republik Weimar.

Divisyen Freikorps, yang secara rasminya berakhir kerana ‘ditamatkan’ pada tahun 1920, telah bertanggung jawab atas kes-kes pembun*han terhadap golongan kiri terkemuka seperti Rosa Luxemburg.  Bekas anggota membentuk sebahagian besar dari peringkat awal SA.

Ketika SA di bawah arahan Röhm, iaitu pada tahun 1933, hanya satu dekad setelah Rusuhan Bierkeller-Putsch yang gagal, anggota SA sahaja berjumlah hampir dua juta orang, iaitu dua puluh kali ganda lebih besar daripada tentera Jerman sendiri dan mula menimbulkan kebimbangan hingga ke peringkat tertinggi kerajaan.

RUSUHAN BIERKELLER-PUTSCH

Beer Hall Putsch/Bierkeller-Putsch/Munich Putsch/HitIerputsch adalah satu cubaan rampasan kuasa melalui rusuhan yang diilhamkan dari perjuangan epik Mustafa Kemal Ataturk bersama Himpunan Kebangsaan Turki di Ankara bagi menentang penjajah British, dan turut diilhamkan dari kemaraan Benito Mussolini yang berjaya di Rom hingga ia dikenali sebagai March on Rome.

Bahkan HitIer mengatakan pada ulang tahunnya yang ke-50 kepada delegasi ahli politik Turki: “Atatürk adalah seorang guru;  Mussolini adalah muridnya yang pertama dan saya muridnya yang kedua.” Dari 22 hingga 29 Oktober 1922. HitIer dan rakan-rakannya merancang untuk menggunakan Munich sebagai markas untuk menentang pemerintah Republik Weimar Jerman.

Tetapi keadaan di Jerman berbeza dengan keadaan di Itali dan Turki, HitIer menyedari bahawa Ketua Menteri Negeri, Von Kahr hanya berusaha mengawalnya dan tidak bersedia untuk bertindak menentang pemerintah pusat di Berlin.

HitIer ingin merebut peluang pada saat kritikal penuh pergolakan itu dengan meraih sokongan popular yang berjaya. Dia memutuskan untuk mengambil keputusannya sendiri. HitIer, bersama dengan satu angkatan besar SA, berarak di Bürgerbräukeller, di mana Kahr membuat pidato di hadapan 3,000 orang.

Rancangan awal HitIer ialah mahu menculik Ketua Menteri Bavaria dan ahli tertinggi kerajaan yang berada di sana dan memaksa mereka untuk menyertai pemberontakan terhadap kerajaan demokratik Jerman.

Dia tahu bahawa seramai 3,000 ahli kerajaan Bavaria akan mengadakan perjumpaan di Bürgerbräu Keller, sebuah dewan minum di Munich (dari sini lah rusuhan ini mendapat namanya). Oleh itu, beliau mengarahkan pasukan penggemp*r SA untuk mengepung dewan tersebut.

Sewaktu Gustav von Kahr, ketua menteri Bavaria sedang berucap, Adolf HitIer dan pasukan SA yang bersenjata menceroboh masuk kedalam bangunan itu. Kemudian HitIer memaksa Gustav von Kahr, Otto von Lossow, iaitu panglima tentera Bavaria dan Hans von Lossow, ketua Polis negeri Bavaria masuk ke bilik yang berlainan.

Selepas itu HitIer memberitahu mereka bertiga bahawa beliau akan menjadi pemimpin baru Jerman dan menawarkan mereka jawatan tertinggi dalam ‘kerajaannya’. Pada mulanya mereka enggan bekerjasama kerana tidak mahu menjadi pengkhianat kepada negara.

Selepas itu Jeneral Erich Ludendorff, seorang veteran pahlawan Per*ng Dunia Pertama cuba memujuk mereka. Akhirnya mereka bersetuju untuk bersepakat dengan HitIer dan dihadapan para pegawai kerajaan yang lain mereka memberi sokongan yang penuh kepada puak pemberontak.

HitIer amat gembira apabila mendapat sokongan mereka dan mula percaya rancangannya untuk menjadi pemimpin Jerman akan menjadi kenyataan. Tetapi beliau telah diberitahu bahawa rancangan mengepung berek tentera Jerman berhadapan masalah. Oleh itu beliau terus bergegas ke sana.

Tindakannya itu ternyata merupakan satu kesilapan. Tanpa keberadaannya, pemberontak yang berada di dewan itu menjadi kucar-kacir. Ketiga-tiga pegawai tertinggi yang ditahan tadi berjaya melepaskan diri setelah berjanji untuk setia kepada kerajaan HitIer. HitIer pula gagal menawan berek tentera Jerman dan ke dewan itu lalu mendapati tebusannya telah berjaya melarikan diri.

Beliau mula sedar rancangannya telah gagal tetapi Erich Ludendorff meyakinkan beliau bahawa jika mereka bersama-sama berarak ke Munich, mereka akan berjaya merampas kuasa kerajaan. Erich begitu yakin tiada siapa yang akan menembaknya, malah pihak polis atau tentera di sana juga mungkin turut serta dengan pemberontakan pihak NAZl.

Adolf HitIer yang hampir berputus asa itu terpaksa bersetuju dengan rancangan Erich. Lalu dengan pasukan separa tenteranya seramai 3,000 orang berarak menuju ke ibu negara Jerman iaitu Berlin untuk menumbangkan kerajaan.

Walaupun begitu, Ketua Menteri Bavaria serta pegawai kerajaan yang lain telah berpaling tadah dan berusaha untuk menggagalkan rampasan kuasa tersebut.

HitIer telah tersilap strategi kerana tidak mengarahkan pasukannya untuk menawan pusat komunikasi utama seperti stesen radio dan pejabat telegraf. Pada keesokan harinya, Ketua Menteri Bavaria telah melengahkan rampasan kuasa tersebut dan mengharamkan parti NAZl yang berpengkalan di sana.

Selain itu, kerajaan Bavaria dengan segera telah memberi amaran kepada pemerintahan pusat negeri tersebut mengenai rancangan HitIer. Oleh itu, pihak berkuasa di Munich telah bersedia untuk menumpaskan rampasan kuasa itu.

Apabila penyokong HitIer tiba di Munich mereka telah bertembung dengan pasukan polis di sana. Pertemp*ran sengit kemudiannya berlaku antara pihak NAZl dengan pihak berkuasa Munich.

Dalam beberapa minit sahaja, 21 orang (termasuk 16 ahli NAZl) terbun*h dan beberapa ratus orang tercedera. HitIer berjaya melepaskan diri tetapi akhirnya beliau bersama pegawai tertingginya telah ditangkap.

Dua hari selepas kudeta yang gagal itu, HitIer ditangkap dan didakwa dengan tuduhan pengkhianatan tinggi di Mahkamah Rakyat khas.

Beberapa rakan konspirasinya, termasuk Rudolf Hess, juga ditangkap, sementara yang lain, termasuk Hermann Göring dan Ernst Hanfstaengl, melarikan diri ke Austria. Ibu pejabat Parti NAZl diserbu, dan surat khabar NAZl, Völkischer Beobachter (The People’s Observer), diharamkan.

PERBICARAAN TERHADAP HITL*R

Ramai yang menyangka rampasan kuasa yang gagal itu telah menamatkan riwayat parti NAZl. Tetapi HitIer telah menggunakan kesempatan tersebut untuk menyebarkan ideologinya kepada seluruh rakyat jelata.

Dalam masa yang singkat, HitIer telah menjadi seorang yang terkenal disebabkan liputan media yang meluas. Para hakim dalam perbicaraannya telah dipilih oleh seorang yang pro-NAZl dalam kerajaan Bavaria. Mereka membenarkan beliau menggunakan mahkamah sebagai pentas untuk menyebarkan propaganda kepada rakyat.

Sewaktu perbicaraan dijalankan, HitIer yang sememangnya bijak berpidato telah menjelaskan dengan panjang lebar mengenai aspirasi parti NAZl. Rakyat yang pada waktu itu tidak mengenali HitIer, mula sedar tentang beliau dan partinya.

Malah mereka suka dengan personalitinya yang hebat serta hujahnya yang bernas. Antara lain mereka bersetuju dengannya bahawa kerajaan yang “menikam mereka dari belakang” harus dijatuhkan. Mereka terpengaruh dengah kata-katanya yang penuh bersemangat.

Akhirnya, HitIer dijatuhkan hukuman penjara lima tahun dengan 6 bulan berikat jamin. Manakala pegawai-pegawai lain diberikan hukuman yang ringan. Namun demikian, beliau dilepaskan dari penjara selepas 8 bulan.

Sewaktu HitIer dipenjarakan, dia telah mengarang bukunya yang bertajuk Mein Kampf yang kemudiannya menjadi bahan bacaan paling popular di Jerman. Selepas peristiwa yang memalukan tersebut, beliau berikrar untuk mendapat kuasa dengan cara yang lebih demokratik.

KEBANGKITAN SI BAJU KOKO

Selepas kegagalan kudeta Beer Hall Putch, SA turut terlibat dalam banyak pertemp*ran jalanan yang ganas dalam menentang pasukan komunis. Jumlah keanggotaannya kian meningkat hingga mencecah ribuan anggota bersenjata pada tahun 1920-an hingga 1930-an.

Walaupun Röhm pernah meninggalkan Parti NAZl dan negara Jerman, namun pada akhir tahun 1920-an, dia kembali bagi memimpin pasukan Brownshirts pada tahun 1931 bahkan kepulangan Röhm menjadikan jumlah keanggotaan meningkat sehingga 3 juta hanya dalam masa 2 tahun.

Penindasan secara kejam yang dilaksanakan oleh SA terhadap kaum Yahudi dan penyokong komunis berlaku secara tidak terkawal, namun beberapa tafsiran Ernst Röhm mengenai ideologi NAZl adalah jelas cenderung ke arah fahaman sosialistik.

Maka fahamlah disitu bahawa idea menjulang sosialisme ini amat bertentangan dengan prinsip HitIer, bahkan Röhm turut menyokong tindakan protes secara mogok oleh golongan kelas pekerja, bahkan mereka menyer*ng pengawal yang cuba menghentikan mogok.

AYAM TAMBATAN YANG DIKHIANATI

Dalam usahanya untuk mendapatkan sokongan terkuat dan mendominasi kuasa tertinggi, HitIer memilih untuk memihak kepada perancangan agenda yang lebih besar dan bukannya menyokong Röhm dan golongan kelas pekerja.

Pada 30 Jun 1934, peristiwa “Malam Pisau Yang Panjang” tercetus dalam satu plot ‘pembersihan’ politik yang berdar*h menyasarkan pegawai dan anggota barisan SA, di mana Röhm dan pegawai-pegawai senior Brownshirts, dianggap terlalu sosialis atau tidak cukup setia untuk Parti NAZl yang baru ditubuhkan.

Rasa syak wasangka dan tidak percaya terhadap SA oleh SS ini menghalang SA untuk tidak mendapatkan kembali sebarang peranan penting dalam Parti NAZl. Organisasi ini secara rasmi dibubarkan pada tahun 1945 ketika Jerman jatuh ke Kuasa Bersekutu.

HitIer juga cukup bijak untuk memahami bahawa dia tidak akan mendapat kuasa sepenuhnya Jerman jika tanpa sokongan tentera. Selanjutnya, dia menyedari bahawa SA menjadi semakin tidak berguna untuk tugas hakiki mereka iaitu untuk menggertak penduduk yang menentang mereka.

Sudah tiada keperluan lagi untuk meneruskan SA kerana semakin ramai orang yang mula patuh kepada arahan HitIer. Oleh itu, dia memutuskan untuk mengkhianati penyokongnya yang paling fanatik dengan kejam demi kepentingannya sendiri.

Pegawai-pegawai NAZl berpangkat tinggi yang lain hanya bersemangat mahu menggulingkan Röhm demi meningkatkan kedudukan mereka sendiri di dalam parti. Göring, Goebbels, Hess, Himmler, dan Heydrich bekerja tanpa lelah untuk meyakinkan Führer bahawa rakan karibnya sedang merancang untuk mengkhianatinya dan merebut kekuasaan untuk dirinya sendiri yang disokong oleh berjuta-juta tentera yang dia miliki di bawah pimpinannya iaitu Sturmabteilung.

Akibatnya, pada 30 Jun 1934, HitIer memerintahkan “tentera politik” parti NAZl yang dikenali sebagai SS (Schutzstaffel) untuk melakukan “pembersihan dar*h” SA (Sturmabteilung).

Dalam peristiwa yang digelar sebagai “The Night of The Long Knives”, para pemimpin SA yang sudah berkumpul di sebuah hotel Bavaria untuk menghadiri satu jamuan sebaliknya ditangkap dan dihantar kepada skuad penembak di sebuah penjara di Munich.

Selain dari itu, mereka yang diserbu ketika sedang tidur di rumah atau hotel, ada may*tnya yang hancur di tempat tidur mereka akibat ditembak bertubi-tubi, kadang-kala mereka dibun*h bersama pasangan dan ahli keluarga.

HitIer bertekad untuk menyingkirkan siapa saja yang mungkin menimbulkan ancaman berpotensi terhadap kedudukannya sendiri di masa hadapan.

Manakala bagi Röhm sendiri, dia dibawa ke sel penjara dan diberi peluang untuk membun*h dirinya sendiri tetapi dia menolak, lalu akhirnya dia dibun*h dengan tembakan pistol. Angka kem*tian rasmi Malam Pisau Yang Panjang disenaraikan sebanyak 85 orang, tetapi dianggarkan setinggi 400 orang oleh beberapa sumber.

Tampuk kepimpinan baharu SA diberikan kepada Viktor Lutze, iaitu individu sama yang telah memaklumkan kepada HitIer mengenai kegiatan hasutan yang dilakukan oleh Röhm. Lutze mengetuai SA sehingga kem*tiannya pada tahun 1943.

Selepas proses “pembersihan” komunis diselesaikan, pengaruh SA mula berkurangan baik dari segi jumlah keanggotaan dan kepentingannya.

Walaupun begitu, masih ada kritikan berkaitan tindakan yang ganas terhadap orang Yahudi, terutamanya semasa peristiwa Kristallnacht pada 9-10 November 1938.

Selepas peristiwa Kristallnacht, SS (Schutzstaffel) mengambil alih kedudukan dan peranan Brownshirts, yang kemudian diturunkan peranannya ke tenaga pengajar sekolah latihan untuk tentera Jerman.

Dalam beberapa tahun berikutnya, setelah kem*tian Hindenberg, penguasaan HitIer ke atas Jerman semakin menjadi kuasa mutlak, dan dunia sedang menuju ke satu lagi per*ng yang paling dahsyat, lebih dahsyat berbanding Per*ng Besar (Per*ng Dunia Pertama).

RUJUKAN:


Nelson Mandela: Perjuangan Melawan Apartheid

Nelson Mandela, rasanya semua orang sudah pun mengenal gerangan masyhur ini. Aktivis dan Presiden Afrika Selatan ini telah membawa pengakhiran sistem apartheid dan simbol global kepada pejuang hak asasi manusia.

Beliau telah dilahirkan pada 18 Julai 1918 dalam keluarga diraja puak Thembu bertutur bahasa Xhosa di kampung Mvezo di Afrika Selatan yang mana ayahnya, Gadla Henry Mphakanyiswa memegang jawatan ketua. Ibunya pula, Nosekeni Fanny adalah isteri ketiga daripada empat isteri Mphakanyiswa.

PERMULAAN SEBUAH PERJUANGAN

Selepas bersekolah di sekolah berasrama Methodist, Mandela menyambung pelajaran ke satu-satunya universiti elit untuk golongan kulit hitam, Universiti Fort Hare. Beliau telah mula menentang pihak berkuasa dan akhirnya dibuang.

Sementara beliau bekerja sebagai pengawal keselamatan dan kemudiannya kerani di firma guaman, Mandela telah bertemu dengan Walter Sisulu, aktivis ANC (Kongres Nasional Afrika) dan berkawan rapat dengan golongan liberal dan komunis.

Beliau akhirnya menyertai ANC pada 1944 dan menubuhkan liga mudanya setelah mengalami sendiri rasisme di Universiti Witwatersrand. Bersama dengan kumpulan muda yang bijak dan bermotivasi, Mandela telah mentransformasikan ANC kepada sebuah gerakan politik besar-besaran.

Sejarah apartheid sudah berakar jauh sejak permulaan pemerintahan Eropah di Afrika Selatan, namun pengasingan kaum telah dikodifikasikan secara menyeluruh dalam undang-undang sejak pilihanraya kerajaan Parti Nasional di kotak undi khas orang berkulit putih pada 1948. Dalam terma undang-undang, apartheid mempunyai tiga tonggak utama:

Komitmen politik Mandela dan ANC bertambah kuat pasca kemenangan Parti Nasional (parti yang didominasi oleh Afrikaner) pada 1948 yang turut memperkenalkan sistem rasmi pengkelasan ras dan segregasi. Justeru, ANC telah melaksanakan pelan untuk mencapai kewarganegaraan penuh bagi rakyat Afrika Selatan melalui mogok, ketidakpatuhan sivil, boikot dan kaedah tanpa kekerasan lain.

Mandela juga telah mempromosikan Kempen Penentangan Undang-Undang Tidak Adil (Campaign for the Defiance of Unjust Law) pada 1952 dengan menjelajah Afrika Selatan untuk mengatur protes menentang polisi diskriminasi serta mempromosikan masifesto yag dikenali sebagai Piagam Kebebasan (Freedom Charter); yang kemudiannya diratifikasi di Kongres Rakyat pada 1955.

Firma guaman Afrika Selatan milik orang berkulit hitam pertama telah ditubuhkan oleh Mandela dan Tambo pada 1952; menawarkan nasihat perundangan percuma dan kos rendah kepada sesiapa yang terjejas akibat sistem apartheid.

Beliau bersama 155 aktivis lain telah ditangkap atas tuduhan khianat pada 1959, namun kesemua tertuduh telah dibebaskan pada 1961. Pada masa yang sama pulak, puak militan telah berpecah daripada ANC akibat peningkatan ketegangan dalaman dan mereka akhirnya membentuk Kongres Pan Afrikanis (PAC).

Pada tahun berikutnya, kerajaan apartheid telah bertindak mengisytiharkan keadaan darurat dan pengharaman kedua-dua ANC dan PAC, sejurus insiden yang dikenali sebagai Pembvnuhan Beramai-Ramai Sharpeville (Sharpeville Massacre).

Pada 1961 juga, Mandela telah menjadi penubuh bersama dan pemimpin Umkhonto we Sizwe (Spear of the Nation), juga dikenali sebagai MK. Di bawah pimpinan beliau, MK telah melancarkan kempen sabotaj terhadap kerajaan, tambahan pulak ketika itu Afrika Selatan baru sahaja diisytiharkan sebagai republik dan menarik diri daripada Komanwel (Afrika Selatan ketika itu menolak idea pemerintahan majoriti (majority rule)).

Apabila polis menyerbu tempat persembunyian ANC di Rivonia pinggir Johannesburg, pemimpin MK telah diberkas dan bukti konspirasi ganas, pengkhianatan dan sabotaj telah dibawa ke muka keadilan.

Dua tahun kemudian, Mandela bersama tujuh defendan lain berjaya melarikan diri daripada tali gantung dan mereka dijatuhkan hukuman penjara sepanjang hidup dalam Perbicaraan Rivonia (Rivonia Trial). Beliau telah dihantar ke Penjara Pulau Robben.

Mandela menghabiskan hukuman penjaranya di Penjara Pulau Robben selama 18 tahun. Sebagai tahanan politik berkulit hitam, beliau menerima catuan yang sikit berbanding tahanan lain. Malah, Mandela dan rakan tahanannya dikenakan hukuman tidak berperikemanusiaan meskipun kesalahan kecil; terdapat laporan pengawal mengebumikan tahanan hingga paras leher lalu kencing ke atas tahanan-tahanan itu. Tragis.

Kisah perjuangannya tidak berhenti setakat disini, meskipun pemerintah Barat terus menyokong rejim apartheid Afrika Selatan. Minat terhadap Mandela dan ANC meningkat kembali sejak kebangkitan militant Gerakan Kesedaran Hitam pada 1970-an dan kematian salah seorang pengasas gerakan itu yang juga aktivis pelajar, Steve Biko.

Beliau telah dipindahkan ke Penjara Pollsmoor pada 1982, lalu diletakkan di tahanan rumah bawah fasiliti keselamatan minimum pada 1988. Presiden F.W. de Klerk, yang baru dilantik ketika itu, telah mengangkat sekatan kepada ANC dan menyeru kepada sebuah Afrika Selatan yang tidak rasis; tindakan yang memutuskan hubungan beliau dengan golongan konservatif di partinya sendiri. Akhirnya, Mandela telah dibebaskan pada 11 Februari 1990.

LEGASI

Kebebasan Mandela perlu dimanfaatkan sepenuhnya. Sebab itu, beliau telah mengetuai ANC dan Parti Nasional (parti pemerintah) dan organisasi politik lain untuk berbincang demi mengakhiri sistem apartheid dan membentuk kerajaan multiras. Perbicangan ini, meskipun dilaksanakan pada era genting ketidakstabilan politik, ia telah pun memberikan Mandela dan de Klerk akan Hadiah Nobel Keamanan pada Disember 1993.

Pada 26 April 1994, sejumlah 22 juta rakyat Afrika Selatan telah berpusu-pusu keluar menuju ke kotak undi pada pilihanraya multiras pertama negara itu. Majoriti besar pengundi telah mengundi ANC pada pilihanraya itu. Sejarah tercipta pada 10 Mei 1990 apabila Nelson Mandela sendiri telah mengangkat sumpah selaku Presiden Afrika Selatan, presiden berkulit hitam pertama negara itu. Timbalan Presiden pulak dijawat oleh de Klerk.

Selaku Presiden, Mandela telah menubuhkan Suruhanjaya Kebenaran dan Pendamaian (Comission of Truth and Reconciliation) untuk menyiasat pelanggaran politik dan hak asasi manusia yang telah dilakukan oleh penyokong dan penentang apartheid dari 1960 ke 1994. Pada 1996, beliau juga telah memimpin pindaan perlembagaan Afrika Selatan baharu, yang menubuhkan kerajaan pusat baharu berdasarkan pemerintahan majoriti dan melarang diskriminasi terhadap minoriti termasuklah golongan berkulit putih.

Agenda utama Presiden Mandela berpusat pada memperbaiki hubungan antara kaum, mencegah pembalasan dendam golongan kulit hitam kepada kulit putih dan membina imej antaabangsa Afrika Selatan yang bersatu. Beliau telah mengundurkan diri daripada karier politik sejurus menghabiskan penggal pertama presiden pada 1999 dan beliau digantikan oleh timbalannya, Thabo Meki dari ANC.

Selepas meninggalkan jawatan nombor satu negara itu, Mandela masih kekal juara keadilan dan hak asasi manusia di negaranya sendiri. Beliau juga menubuhkan beberapa organisasi lain seperti Nelson Mandela Foundation, Nelson Mandela’s Children Fund dan The Elders, masing-masing mempunyai pengaruh dan peranan tersendiri.

Afrika Selatan mula berubah menjadi kuasa budaya pasca pemerintahan Mandela. Afrika Selatan menjadi tuan rumah Piala Dunia Ragbi pada 1995 – acara pertama diadakan di sana selepas pemboikotan sejak era apartheid. Ragbi (dan kriket) adalah sukan yang dinikmati eksklusif oleh minoriti golongan berkulit putih, menjadikan sukar untuk beliau menghebahkannya.

Di sinilah Mandela memberikan ucapan bersejarahnya, “Sukan mempunyai kuasa untuk mengubah dunia. Ia mempunyai kuasa untuk memberi inspirasi” (Sport has the power to change the world. It has the power to inspire)

Lebih manis, Springboks (pasukan ragbi nasional Afrika Selatan) menjuarai piala dunia itu meskipun negara itu baru sahaja keluar daripada apartheid. Saat ini didokumentarikan melalui filem Invictus (2009) lakonan Morgan Freeman dan Matt Damon, menggambarkan pemulihan Afrika Selatan dan kembalinya negara itu ke laluan kejayaan di arena sukan.

Pada 5 Disember 2013, Mandela akhirnya meninggal dunia selepas menghabiskan tiga bulan terakhirnya di hospital kerana jangkitan paru-paru. Perjalanan kehidupan beliau boleh dijadikan sebagai teladan kepada kita; sesukar manapun perjalanan hidup kita, nescaya muncul jua sirna kejayaan di penghujung jalan itu.

RUJUKAN:


Sotong Kurita Ini Tak Makan 4 Tahun Demi Anaknya!

Sotong gurita spesies Graneledone boreopacifica, merupakan contoh unggul kasih ibu kepada anak-anaknya. Hal ini demikian kerana, G. boreopacifica merupakan salah satu haiwan yang paling lama mengeram telurnya, iaitu selama 53 bulan (empat tahun lebih)!

Untuk pengetahuan anda semua, bagi sotong gurita betina, fasa bertelur itu merupakan fasa terakhir kehidupannya. Hal ini demikian kerana, sotong gurita betina akan mati sejurus selepas telurnya menetas.

Selain melindungi telur-telurnya itu daripada pemangsa, sotong gurita perlu sentiasa membersihkan dan memberikan bekalan air laut beroksigen kepada telur-telurnya.

Lebih menakjubkan lagi, tugas-tugas itu dilaksanakan dengan penuh tanggungjawab, tanpa sotong gurita itu pergi meninggalkan telur-telurnya untuk pergi memburu atau makan.

Walaupun ada mangsa berhampiran atau sotong gurita itu diganggu dan digigit oleh haiwan lain.

Pasti anda tertanya-tanya, bagaimana G. boreopacifica boleh bertahan lama tanpa makanan selama 4 tahun?

Untuk makluman, G. boreopacifica merupakan sotong gurita laut dalam. Haiwan ini dapat ditemui menetap di kedalaman 1000-2000 meter di dasar laut.

Dengan tidak banyak bergerak dan suhu yang sangat sejuk di dasar laut, kadar metabolisma G. boreopacifica sangat rendah. Hal tersebut membolehkannya bertahan lama tanpa makanan.

Tapi kan, kenapa lama sangat G. boreopacifica ni mengeram telurnya?

Logiknya di sini, semakin lama telur itu dieramkan, semakin besar saiz anak-anaknya setelah telur itu menetas. Oleh sebab itu juga, kebarangkalian untuk bertahan hidup itu lebih tinggi.

Oh ya, perlu tahu juga bahawa saiz telur G. Boreopacifica lebih besar berbanding saiz telur yang dihasilkan oleh sotong gurita lain. Walau bagaimanapun, jumlah telurnya adalah lebih sedikit (ratus).

Sebagai perbandingan, Enteroctopus dofleini menghasilkan 100,000 telur.

Contohnya macam burung kiwi la. Tahu tak yang berat telur yang dihasilkan oleh burung kiwi itu adalah 1/4 dari keseluruhan berat burung itu sendiri?

Perkara itu boleh diibaratkan seperti seorang manusia yang melahirkan kanak-kanak berusia 4 tahun.

Dalam erti kata lain, untuk menjamin kelangsungan atau kemandirian spesies, tak perlu mengharap pada jumlah telur atau anak.

Hal ini demikian kerana, bila telur sotong gurita atau telur burung kiwi ni menetas nanti, anak-anak depa dah bersedia nak hadap ancaman pemangsa.

Gambar (kiri) menunjukkan G. boreopacifica sedang menjaga telurnya. Bulatan hitam & anak panah putih mempamerkan parut-parut yang berkemungkinan berpunca daripada gigitan haiwan.

Gambar (kanan) telurnya telah menetas & tugasnya sudahpun selesai.

“No mother could give more”.


Jugurtha: Raja Dari Afrika Yang Membeli Seisi Rom Dengan Rasuah

Selepas Hannibal Barca ma.ti pada 181 SM, Rom menyangka tiada lagi pihak yang mencabar hegemoni mereka. Tetapi mereka tidak menyangka Numidia, sekutu mereka semasa menentang Hannibal akan menjadi tempat kebangkitan seorang lagi musuh mereka bernama Jugurtha. Jugurtha bukan sekadar mendedahkan gejala rasuah yang membelenggu Rom tetapi membuka jalan kepada seorang individu bernama Julius Caesar…

Jugurtha merupakan cucu pemerintah Numidia pertama, Masinissa. Baginda memainkan peranan penting menggerakkan ketum.bu.kan Numidia yang diperlukan angkatan pe.ra.ng Scipio Africanus untuk mengatasi Hannibal di Zama. Sebagai balasan kepada bantuan tersebut, Scipio membantu Masinissa menewaskan pesaingnya Syphax dan membantunya membentuk kerajaan dengan restu pihak Rom.

Bagaimanapun, Rom meragui keikhlasan Numidia membentuk pakatan dengannya dan mula curiga dengan mereka. Pengganti Masinissa, Micipsa berusaha mengubah perspektif tersebut dan bersedia membantu Rom dalam apa jua keadaan. Salah satu bantuan yang diminta ialah bantuan keten.te.raan kepada cucu angkat Scipio, Scipio Aemilianus bagi mendepani an.ca.man pemberontakan di Sepanyol.

Sebagai tanda sekutu yang setia, Micipsa mengutuskan anak saudaranya Jugurtha sebagai ketua unit Numidia. Bagaimanapun, baginda mempunyai motif tersendiri semasa memilihnya. Jugurtha yang juga anak luar nikah adindanya, Mastanabal dilihat mempunyai cita-cita tinggi dan berupaya mengan.ca.m kedudukan dua putera Micipsa, Hiempsal dan Adherbal sebagai pewaris takhta Numidia.

Justeru, baginda berharap dengan menghantarnya pergi, ia akan meningkatkan peluang untuknya ditimpa kece.la.ka.an semasa dalam perjalanan atau dibu.n.uh di medan pe.ra.ng. Bagaimanapun, itu tidak berlaku dengan Jugurtha membantu Aemilianus menang dalam kempennya di Sepanyol. Bukan itu sahaja, baginda pulang bersama dengan surat penghargaan yang ditandatangani oleh Aemilianus sendiri. (Sanchez, 2021)

Semasa kempen di Sepanyol inilah, Jugurtha mengetahui perihal gejala rasuah yang membelenggu Rom dan melihatnya sebagai kunci untuk mengakali mereka. Di samping itu, baginda turut membina hubungan dengan ramai orang Rom yang berperanan sebagai penyokongnya seperti bakal konsul Gaius Marius.

Disebabkan nilai pengaruhnya yang tinggi dalam kalangan orang Rom, Micipsa mengambil Jugurtha sebagai anak angkat dan menjadikannya sebahagian daripada putera-puteranya yang akan memerintah Numidia. Selepas baginda mangkat pada tahun 118 SM, Numidia dibahagikan kepada tiga orang puteranya secara sama rata.

Bagaimanapun, itu langsung tidak memuaskan cita-cita Jugurtha. Baginda memerintahkan sekumpulan ten.te.ra untuk keluar memburu dan membu.n.uh Hiempsal. Sesiapa yang cuba menghalang usaha mereka akan dibu.n.uh tanpa belas kasihan.

Sebaik tiba di kediamannya, mereka mendapati baginda bersembunyi dalam sebuah bilik milik seorang khadam perempuan. Hiempsal kemudiannya dibu.n.uh dengan kepalanya dipe.ngg.al sebelum dibawa kepada Jugurtha sebagai bukti kema.ti.an. Adherbal yang ketakutan melarikan diri ke Rom dan memfailkan aduan kepada pihak Senat tentang salah laku Jugurtha.

Begitupun, baginda sudah bersedia lebih awal dengan tindakan saudara angkatnya itu. Menurut sejarawan Rom Sallust, Jugurtha pernah mengeluarkan kata-kata ini semasa di Sepanyol, “Urbem venalem et mature perituram, si emptorem invenerit.” Ia bermaksud, “Kota ini (Rom) merupakan kota yang boleh dijual dan ia akan menemui kemus.na.han dengan pantas sekiranya ada orang yang membelinya.” (Sanchez, 2021)

Baginda merasuah ramai senator dalam Senat sekaligus menyaksikan sebarang keputusan Numidia memihak kepadanya. Suruhanjaya penyiasat yang dilantik memutuskan Jugurtha tidak dihukum atas pembu.nu.han Hiempsal dan memberi bahagian Numidia yang lebih makmur kepadanya. Keputusan ini nyata mengecewakan Adherbal dan memberi lebih banyak ruang kepada Jugurtha mengha.pu.skan pesaingnya itu.

Sebaik kembali ke Numidia, angkatan baginda digerakkan untuk memburu saki-baki orang yang menyokong saudara angkatnya itu. Adherbal kemudiannya berkubu di Cirta dengan harapan Rom dapat menghantar ten.te.ra untuk menewaskan angkatan Jugurtha. Harapannya itu disandarkan kepada fakta ramai orang Rom yang menetap di kota berkenaan.

Bagaimanapun, fakta itu langsung tidak dipedulikan Jugurtha. Sebaliknya, kepungan ke atas kota berkenaan diperketatkan di sebalik cubaan pihak Rom untuk membatalkan hasratnya itu. Pada akhirnya, Adherbal menyerah kalah dan berharap Jugurtha berlaku belas kasihan terhadap dirinya dan kota itu.

Tetapi, hasrat tersebut ditolak dengan baginda dihukum bu.n.uh dengan kota Cirta dimus.na.hkan dan dijarah oleh angkatan Jugurtha. Rom yang berang mengisytiharkan pe.ra.ng terhadap Jugurtha dan mengutus angkatan pe.ra.ng ke Numidia pada 112 SM. Begitupun, baginda merasa yakin boleh mengatasi mereka kerana jumlah rasuah yang boleh diberi dan kesibukan Rom dengan kempen mereka dengan puak-puak gasar Jerman. (Sanchez, 2021)

Orang pertama yang diutus Senat Rom untuk memburu Jugurtha ialah Konsul Lucius Calpurnius Bestia. Pada awalnya, beberapa kemenangan memihak kepada beliau. Tetapi akibat rasuah yang dihulur baginda mengakibatkan ramai ten.te.ra Rom berpaling tadah atau meninggalkan medan pe.ra.ng. Ini mendorong Jugurtha mengadakan pertemuan dengan Bestia dan menasihatinya agar menerima tawaran perdamaian baginda.

Begitupun, ramai meragui keikhlasan tawaran perdamaian baginda dan merasakan Bestia telah menerima suapan. Akibatnya, pihak Senat memanggilnya pulang dan mengenakan tuduhan rasuah terhadapnya. Pengganti beliau, Gaius Memmius turut mendapat suapan Jugurtha kerana menyokong usul memberi laluan selamat kepada baginda semasa berangkat ke Rom. (Cary dan Scullard, 1975)

Tetapi baginda membuat satu kesilapan besar semasa di ibu kota tamadun berkenaan: membu.n.uh pesaingnya sendiri. Di sinilah, Jugurtha mendapat tahu seorang sepupunya, Massiva berada di Rom dan mendapat perlindungan mereka. Sekiranya baginda dibenarkan hidup, Massiva berpotensi mencabar kedudukannya sebagai pemerintah Numidia. (Cary dan Scullard, 1975)

Atas sebab itulah, apabila orang Rom mengetahui pembu.nu.han kerabat diraja Numidia itu, mereka mendesak Senat bertindak lebih agresif terhadap Jugurtha. Lantas, Senat mengutus konsul Quintus Metellus untuk menamatkan an.ca.man baginda pada tahun 110 SM. Walaupun berjaya meraih kemenangan signifikan dalam beberapa pertem.pu.ran, beliau masih gagal menewaskan Jugurtha.

Satu sebab mengapa baginda sentiasa di hadapan musuh-musuh Romnya ialah Jugurtha mengamalkan taktik pe.ra.ng gerila. Taktik ini membolehkan baginda melancarkan pelbagai bentuk se.ra.ngan seperti se.ra.ng hendap, sabotaj atau menye.ra.ng unit sokongan dengan harapan ia melemahkan semangat Rom. Dari situ, Rom terpaksa berunding dengan Jugurtha untuk menamatkan kempen mereka terhadapnya.

Walau bagaimanapun, impian baginda han.cu.r berkecai selepas Senat Rom melantik rakan lamanya, Gaius Marius sebagai konsul dan panglima pe.ra.ng. Tidak seperti panglima-panglima pe.ra.ng sebelumnya, beliau datang dari latar belakang keluarga yang sederhana dan tidak terjebak dengan gejala makan suap. Paling penting, Marius popular dalam kalangan ten.te.ra dan sudah masak dengan pelbagai taktik pe.ra.ng gerila Jugurtha.

Di sebalik semua kelebihan ini, beliau juga bergelut mengatasi kelicikan rakan lamanya itu. Keadaan ini tidak dibantu oleh tindakan Mauretania yang diketuai rajanya, Bocchus yang memilih melindungi Jugurtha. Baginda bukan calang-calang sekutu kerana pemerintah Numidia itu merupakan menantunya.

Tetapi pada akhirnya, permainan tikus dan kucing yang dimainkan Jugurtha tamat juga. Ini selepas Marius berjaya mengadakan perjanjian dengan Bocchus untuk menyerahkan menantunya kepada Rom sebagai tukaran kepada sebahagian wilayah Numidia kepadanya. Perjanjian yang dimeterai pada 105 SM itu membolehkan Jugurtha ditahan dan diserahkan kepada pihak Rom.

Marius kembali ke Rom dan mendapat penghormatan sewajarnya kerana menamatkan kempen licik Jugurtha. Baginda diarak ke Rom dalam keadaan dibelenggu dengan rantai, tidak lagi memakai pakaian jubah diraja Numidia dan kehilangan sebahagian cuping telinga. Keadaan itu terjadi selepas salah satu subang baginda dirampas oleh ten.te.ra Rom yang menahannya.

Jugurtha kemudiannya disumbat dalam Tullianum (pen.ja.ra Rom) sehingga mangkat pada tahun 105 SM. Wujud dua versi kemangkatan baginda iaitu mangkat dalam keadaan kelaparan atau dije.ru.t atas arahan Senat. Ramai sejarawan percaya versi kedua yang sebenarnya berlaku sebagai cara pihak Senat melunaskan den.da.m mereka terhadap Jugurtha. (Mayor, 2011)

Gejala rasuah yang membelenggu Rom dan ketidakcekapan Senat mengundang rasa tidak puas hati rakyat Rom. Dan ini mendorong mereka memuja pemimpin-pemimpin plebeian termasuk yang mempunyai latar belakang keten.te.raan. Pertembungan Senat dengan kelompok pemimpin ini akhirnya mencetuskan ketidakstabilan dalam Rom seterusnya membawa kepada pe.ra.ng saudara. Konflik inilah yang membuka jalan kepada kebangkitan Julius Caesar sebagai diktator Rom dan mengubah tamadun itu buat selama-lamanya…

RUJUKAN:

Mayor, A. (2011). The Poison King: The Life and Legend of Mithradates. Princeton University Press. Halaman 112.

Sanchez, J. P. (2021). This ruthless African king knew Rome was for sale. He bought it. National Geographic Magazine.

Cary, M dan Scullard, H. H. (1975). History of Rome: Down to the Age of Constantine. The MacMillan Press Limited. Halaman 214.

Sumber asal gambar: Jugurtha dalam keadaan dirantai. Lukisan Giovanni Battista Tiepolo (1729). Dipamerkan di Muzium Seni Metropolitan, New York. QUINTLOX/AURIMAGES,


Perempuan Rom Pun Jadi Gladiator!

Selalunya, bila sebut gladiator, kita membayangkan gladiator lelaki yang dilakonkan Russell Crowe dalam filem Gladiator (2000).

Tetapi hakikatnya, gladiator perempuan juga wujud semasa era Rom. Seperti gladiator lelaki, mereka juga turun ke gelanggang dan berlawan dengan pelbagai jenis senjata atas nama hiburan awam. Tetapi ia tidaklah seganas pertarungan gladiator biasa.

Berdasarkan rekod sejarah, wanita mula berlawan sesama mereka sebagai hiburan pasca-makan malam pada abad pertama SM. Menjelang era Nero, Titus dan Domitian, gladiator wanita turun bertanding di gelanggang dan berlawan dengan binatang buas, orang kerdil dan gladiator wanita lain. Malah di kota Pompeii, wanita juga turut tampil sebagai gladiator.

Menurut Profesor David S. Potter dari Universiti Michigan, penyertaan wanita Rom sebagai gladiator bukan sesuatu yang mengejutkan. Ini kerana ia disertai oleh wanita pelbagai lapisan masyarakat dari golongan atasan hinggalah golongan hamba. Selain itu, ia juga peluang untuk menjana pendapatan tambahan bagi mereka.

Tambah Prof Potter lagi, wanita Rom sememangnya digalakkan aktif dalam sebarang acara sukan. Ia bukan sekadar membantu mereka menjaga bentuk badan masing-masing. Malah, ia dikatakan mampu membantu mereka tahan lasak apabila melahirkan anak.

Bagi yang ada kemampuan dari segi kewangan dan masa, mereka boleh saja berbuat demikian. Malah, jika ada yang cemerlang beraksi dalam acara gusti, sesetengah pengurus kumpulan gladiator menggalakkan mereka mencuba nasib. Sudahlah mendapat hadiah kewangan lumayan, malah mereka mendapat sanjungan dalam kalangan penonton di amfiteater.

Bagaimanapun, pihak Senat yang agak malu melihat kelibat wanita kelas atasan dan pertengahan beraksi sebagai gladiator memilih menggubal satu undang-undang pada 11 dan 19 Masihi. Menerusi dua undang-undang ini, wanita dua kelas sosial ini tidak dibenarkan menyertai acara gladiator. Tetapi itu tidak menghalang ramai wanita berbuat demikian untuk dua abad berikutnya.

Buktinya, artifak ukiran timbul yang menonjolkan dua imej gladiator wanita yang ditemui sekitar Halicarnassus, Turki. Ukiran timbul ini menunjukkan kedua-duanya bertarung menggunakan pedang, perisai dan pelindung kaki. Kedua-duanya turut diberi nama Amazon dan Achillia bersempena dua figura terkenal dalam mitologi Yunani. Kini, artifak ini dipamerkan di Muzium British.

Penulis-penulis Rom turut menceritakan anekdot gladiator wanita dalam catatan mereka. Cassius Dio merekodkan Nero mengarahkan lelaki dan wanita bertarung sebagai gladiator pada 59 Masihi dengan sesetengah bertarung dalam keadaan terpaksa. Tujuh tahun kemudian, gladiator wanita bertarung di gelanggang sebagai cara memperingati bonda Nero, Agrippina Si Muda (Agrippina the Younger) yang dibunuh atas titah baginda.

Di sebalik semua ini, masyarakat Rom memandang hina penglibatan wanita dalam arena gladiator. Malah, setiap kali mereka mendapat tahu wanita berkahwin turun ke gelanggang sebagai gladiator, suami wanita-wanita ini akan dikecam sebagai dayus dan pengecut. Atas sebab inilah, Maharaja Septimius Severus mengharamkan semua bentuk gladiator wanita pada 200 Masihi.

RUJUKAN

Beck, M. (2022, 16 Mac). Did Women Fight as Gladiators in Ancient Rome?. History.


Ciri-Ciri Tersembunyi Google Drive

Sebut pasal fail, kertas kerja dan seumpamanya, kita sentiasa dihambat dengan masalah ketiadaan ruang untuk menyimpannya. Kehadiran program seperti Google Drive dan Dropbox amat membantu kerana selain menambah ruang simpanan komputer, ia juga membolehkan mana-mana fail atau dokumen boleh dihantar kepada sesiapa saja yang kita mahu. Dan sebut pasal Google Drive, terdapat beberapa ciri tersembunyi yang membolehkan kita menggunakan sepenuhnya program berkenaan.

Biasalah bagi mana-mana pengguna yang nak mengakses fail, dokumen atau gambar akan merujuk kepada pandangan baru Drive. Ini bagi memudahkan mereka mengakses mana-mana fail, dokumen atau gambar yang diperlukan atau bagi pengguna telefon pintar, sebagai simpanan tambahan kepada gambar mereka. Masalahnya, bila sudah terlalu banyak gambar pada pandangan baru, ini menyukarkan pengguna mencari apa yang mereka perlukan dan menjadikan ciri berkenaan tidak berguna.

Sehingga ada penambahbaikan terbaru dari Google untuk menyelesaikan masalah itu, ada satu cara yang kita boleh gunakan. Pergi ke ruang carian, taip –jpeg dan tekan Enter. Bila anda berbuat demikian, semua gambar akan ditapis keluar dan anda akan dapat mengakses semua maklumat yang telah diedit atau dihasilkan baru-baru ini. Helah ini boleh digunakan untuk versi laman sesawang dan aplikasi telefon pintar Google Drive.

Satu ciri terbaru yang ditambah Google pada Google Drive ialah Quick Access di mana ia menambah imej-imej kenit pada bahagian atas pandangan My View yang menunjukkan fail atau dokumen yang telah diubah. Dan satu perkara yang melegakan semua ialah ia tidak memasukkan gambar pada bahagian berkenaan. Untuk mengaktifkan Quick Access, pergi ke bahagian Settings, klik kotak  Make relevant files handy when you need them dan segarkan semula halaman Drive anda.

Ciri ini sebenarnya sudah ada sejak dari awal tetapi kadang-kadang kita terlupa menggunakannya sebaik mungkin. Ini amat berguna kepada sesiapa saja yang mempunyai fail yang banyak kerana tapisan carian membantu mencari fail mana yang dimaksudkan. Untuk mengakses ciri ini, pergi ke kotak carian Drive dan tekan butang anak panah yang menghala ke bawah. Ia akan menunjukkan panel pilihan carian bagi memudahkan pencarian jenis dokumen yang dimahukan. Contoh jika anda mencari dokumen yang baru saja diedit, letak tapisan tarikh ia diubahsuai dan senarai carian akan mendedahkan dokumen mana yang diubahsuai baru-baru ini.

Bagi yang biasa menggunakan akaun Gmail, pasti sudah maklum had 25MB yang dikenakan jika hendak melampirkan fail atau dokumen lebih daripada 25MB pada emel yang dihantar. Menjengkelkan ya tetapi ada cara untuk melepasi halangan ini. Jika anda ada akses kepada Google Drive, anda boleh saja menghantar pautan dokumen ke Google Drive dan menyelitkannya dalam emel. Selain itu, fail-fail lain seperti dokumen dalam format Microsoft Word, PDF dan imej boleh dilampirkan bersama emel atau boleh juga dibuat dalam bentuk pautan ke Drive.

Bila anda menggunakan Google Docs, ada beberapa pilihan yang membolehkan anda mengeluarkan jenis format untuk teks yang disalin ke Docs. Anda boleh tanda teks mana yang mahu disalin dan pilih Normal text dari bar alat (toolbar). Atau anda boleh juga ke Format > Clear formatting. Bagi pengguna Mac, boleh guna pintasan Ctrl-/ atau Command-/. Jika anda rasa apa yang dilakukan ini melecehkan, boleh saja guna pintasan Ctrl-Shift-V untuk menyalin semula tanpa perlu format.

Tidak mahu data penting telefon anda hilang? Anda boleh saja membuat simpanan sokongan telefon dengan satu klik saja. Pergi ke aplikasi Drive, pergi ke Settings > Backup dan pilih apa data yang anda mahu simpan seperti kalendar, gambar, video atau dokumen. Bila sudah siap, tekan Start Backup dan data telefon anda ada simpanan sokongan. Bagaimanapun, ia akan mengambil masa sedikit dan telefon perlu mempunyai akses kepada Wi-fi semasa proses berjalan.

Awal tahun ini, Google menambah keupayaan memberi komen pada fail-fail Microsoft Office, sekaligus menyelamatkan pengguna dari menukar format fail Microsoft Office kepada format fail Google. Kini, anda boleh akses fail-fail ini dan boleh menambah ‘Suka’ dan komen pada fail-fail berkenaan. Untuk menambah komen, tekan butang tambah komen (buih dialog +). Komen anda boleh dilihat oleh rakan kolaborasi bila mereka membuka Drive atau aplikasi Microsoft yang sewaktu dengannya.

Kita kalau boleh mahu terus berhubung dengan internet lebih-lebih lagi jika ada kerja penting yang perlu diselesaikan. Tetapi ada ketikanya, masalah internet boleh berlaku ketika dalam perjalanan pergi/balik atau lokasi yang kurang sesuai. Jika anda nak terus bekerja walaupun di luar talian, Google Drive membenarkan anda mengakses fail bila anda di luar talian dan ia akan menyamakan perubahan yang dibuat bila anda kembali beroperasi dalam talian. Bagaimanapun, anda perlu melakukan dua perkara ini. Pertama, masukkan program Google Docs Offline. Kedua, masuk ke Drive > Settings dan klik kotak pada bahagian Offline untuk Sync Google Docs, Sheets, Slides & Drawings files to this computer so you can edit offline. Akhir sekali, anda perlu menggunakan Chrome dan sudah mengakses akaun Google semasa proses pengubahan dokumen dilakukan.

SUMBER

Elliot, Matt. (2018). CNET.com. 9 hidden features of Google Drive. https://www.cnet.com/how-to/hidden-features-of-google-drive/